12:55 / 22.11.2017\nХитойнинг Гуанси-Чжуан мухтор туманидаги Хуаньцзян-Маонань мухтор округида жойлашган Вэй мис барабанларни қуйиш заводида дунёдаги энг йирик мис барабан ясалди, деб хабар қилмоқда «Жэньминь жибао» газетаси.\nМис барабаннинг диаметри 6.68 м, баландлиги – 2.86 м, оғирлиги - 50 тоннани ташкил этади. Шу тариқа у дунёдаги энг йирик барабанга айланди. Йирик ўлчамдаги мусиқа асбоби санъат устаси ва ҳунарманд Вэй Цичу томонидан ишлаб чиқилди.\nАсбоб устида 30 киши 7 ой давомида ишлаган. Уни қуриш ишлари эса 10 ноябрь куни якунланди.


Қотил педофил болалар учун жонини бермоқчи\n"Қотил ўз қилмишидан пушаймон..."\nБолалар ҳуқуқлари бўйича Санкт-Петербург ваколатхонаси раҳбари Светлана Агапитова номига умрбод қамоқ жазосини ўтаётган 26 ёшли ўзбекистонлик педофил Озод Эрнапасовдан хат келиб тушди.\n“Иқрорномага ўхшаш бу хатда қотил ўз қилмишидан қаттиқ пушаймонда эканини айтиб¸ маслаҳат сўраган”, дейди Озодлик мухбирига Светлана Агапитова.\n“Мен жуда оғир жиноят содир этдим ва бундан афсусланаман, ҳеч нарсани орқага қайтариш мумкин эмаслигини ҳам тушунаман, лекин мен кимгадир ёрдам бермоқчиман, ҳеч бўлмаганда ўз тана аъзоларимни шунга эҳтиёж сезаётган болаларга топширишга тайёрман, бунинг ўрнига мен ҳеч нарса талаб қилмайман. Шу тариқа мен кимгадир яшашга имкон бермоқчиман”, дея Эрнапасовнинг рус тилида хатолар билан ёзилган хатидан иқтибос келтиради Светлана Агапитова.\n- Тўғриси, бу хат кимдан келиб тушганини англаб мен шок ҳолатига тушдим. Чунки мен бу одамнинг содир этган қилмишини била туриб, албатта¸ биринчи ҳиссиётим нафрат эди. Мен қамоқда Эрнапасов ўзгарган, деб ҳисобламайман. Чунки тергов пайтида ҳам, изоляторда ҳам руҳан соғ деб топилганига қарамасдан, Эрнапасов болани қандайдир овозлар босими остида ўлдирганини гапириб келган. Вақт ўтди, тасаввур қилинг – у 26 ёшли ёш йигит, англаб етгандир ниҳоят ўз қилмишини. Ҳа, унинг афсусланишига ишонаман ва шу тариқа ҳеч бўлмаганда ўз қалбини тозалашга уринаётгандир, дейди Светлана Агапитова.\nБолалар ҳуқуқлари бўйича вакилнинг сўзларига кўра, Россия қонунчилигига кўра¸ органларни кўчириш фақат яқин қариндошликда бўлганлар орасида содир этилиши мумкин.\nАгапитова Эрнапасовга жавоб хат йўллаб, унга бундай қарорга келган одамнинг қандай йўл тутиши кераклигини тушунтирганини айтади.\n- Тириклигида ўз тана аъсосини бошқаларга бериш бизда қонун орқали тақиқланган. Биз унга нима қилиш кераклигини тушунтирдик, хуллас донорлик фақат унинг ўлимидан кейин амалга оширилиши мумкинлигини уқтирдик. У умрбод қамоқ жазосига маҳкум этилгани боис, жазони ижро этиш тизими унинг бу хати ва васияти асосида органлар ҳақиқатан касал болаларга ёки катта ёшдаги одамга берилиши юзасидан муайян ҳатти-ҳаракатларни амалга ошириши мумкин, дейди Светлана Агапитова.\nСветлана Агапитова қотил Озод Эрнапасовнинг хатини очиқлаганидан кейин Россия блогосферасида қизғин тортишувлар юзага келди.\nАйримлар “Сиз ўз фарзандингизга қотил-педофилнинг жигарини ўрнатишга розилик берармидингиз?” деган саволни ўртага ташласа¸ бошқалар қотилнинг амалда бир нечта боланинг умрини сақлаб қолиши мумкинлигидан баҳс қилмоқда.\nОзодлик билан суҳбатда Агапитова тана аъзоларига муҳтож болалар сони ҳақиқатан кўплигини тан олади.\nВаколатхона расмий сайтида бу масала юзасидан билдирилган шахсий муносабатида, Светлана Агапитова ўлим олдида турган фарзандининг аҳволини яхшилаш учун ота-оналар ҳатто шундай қотиллар тана аъзоларини кўчириб ўрнатишга ҳам рози эканлигини билдирган.\nПедофилия ва қотилликда айбланиб қўлга олингунга қадар Озод Эрнапасов Санкт-Петербургда рўйхатдан ўтмасдан яшаб юрган.\nСанкт-Петербург Тергов бошқармаси маълумотига кўра, 26 сентябр куни маҳаллий вақт билан соат 15 ларда Эрнапасов Санкт-Петербургнинг Красногвардейская тумани Республиканская кўчасида ижарада туриб ремонт қилаётган уйга 9 ёшли ўғил болани алдаб олиб киради ва уни калтаклаб¸ зўрлайди.\nАввалига Красногвардейская туман суди ҳаками Эрнапасовга қотиллик ва зўрлаш учун 15 йил, ўғирлик учун 5 йиллик қамоқ жазоси тайинлади.\nБироқ жамоатчилик босими остида Санкт-Петербург шаҳар суди жорий йил июнида 9 яшар болакайни зўрлаб ўлдирганликда айбланган Озод Эрнапасовга чиқарилган ҳукмни умрбод қамоқ жазосига алмаштирди.


Сидқ мақоми - Hidoyat.uz\nАсосий саҳифа Мақолалар Сидқ мақоми\nЧоп этилди Noyabr 6, 2020 Сидқ мақомиda fikr bildirishni o'chirish\n“Эй, имон келтирганлар, Аллоҳга тақво қилинглар ва содиқлар ила бирга бўлинглар” (Тавба сураси, 119-оят).\n“Сидқ” арабча сўз бўлиб, “ростгўйлик”, “садоқат”, “ваъдага вафо қилиш” маъноларини англатади. У кизб (ёлғон)нинг тескарисидир. Сидқи бор киши содиқ дейилади. Руҳий тарбия илми устозлари таърифида қуйидагича:\nРоғиб раҳимаҳуллоҳ: “Сидқ гапнинг инсоф ва хабари берилаётган нарсага тўғри келишидир”, деб таъриф берган.\nАбдулвоҳид ибн Зайд: “Сидқ Аллоҳ субҳонаҳуга амал ила вафо қилишдир”, деб айтган.\nАҳмад ибн Ходравия айтади: «Ким Аллоҳ таоло у билан бўлишини истаса, сидқни маҳкам тутсин. Чунки Аллоҳ таоло: “Албатта, Аллоҳ содиқлар билан биргадир”, деган».\nСодиқ ва сиддиқнинг фарқи\nСодиқ “сидқ” сўзидан олинган бўлиб, “ростгўй” маъносини, сиддиқ эса, унинг муболағаси, яъни ростгўйлиги содиқликдан-да кучли бўлишини англатади.\nСодиқликнинг паст даражаси кишининг ичи ва сирти бир хил бўлишидир. Сиддиқ эса барча сўз, иш ва ҳолда ростгўй кишидир.\nАбу Али Даққоқ айтади: “Сидқ ишдаги асосдир. Иш у ила мукаммал бўлади. У пайғамбарликка яқин даражадир. “Ким Аллоҳга ва Расулга итоат қилса, бас, ана ўшалар Аллоҳ неъмат берган набийлар, сиддиқлар, шаҳидлар ва солиҳлар билан биргадирлар. Ва уларнинг рафиқ (дўст) лари қандай ҳам яхши!” (Нисо сураси, 69-оят).\nОятда сиддиқ – ростгўй кишилар набийлардан кейин зикр қилинмоқда ва Аллоҳ таоло неъмат ато этган зотлар деб, таърифланмоқда.\nЖунайд Бағдодий айтади: сидқ ёлғондан бошқа чора йўқ пайтда рост сўзлашдир.\nАбу Саид Араший бундай дейди: «Ўлимга доим тайёр ва сири очилганда уялиб қолмайдиган киши содиқдир. Чунки Қуръони каримда: «Айт: “Агар Аллоҳнинг ҳузуридаги охират ҳовлиси бошқа одамларсиз холис сизга бўладиган бўлса, гапингизда ростгўй бўлсангиз, ўлимни орзу қилинг”, дейилган» (Бақара сураси, 94-оят).\nНият ва иродада содиқлик\nАбу Амр Зажжоний бундай ҳикоя қилади: “Онам вафот этди. Менга ундан бир ҳовли мерос қолди. Уни эллик динорга сотиб, ҳажга йўл олдим. Бир жойга етганимда ер остидан сув чиқарадиганлардан бири: “Ниманг бор?” деди. Ичимда рост айтган яхши, деб: “Эллик динорим бор”, дедим. У: “Уни менга бер”, деди. Мен бердим. Санаб кўриб, “Ростгўйлигинг мени маҳв этди”, деди-да, уловидан тушиб, менга: “Унга мин!” деди. Мен: “Хоҳламайман”, дедим. У мени қўймай, уловига миндирди ва: “Энди мен сенинг асирингман”, деди. Кейинги йил мени учратиб қолди ва ўлгунича мендан ажрамади.\nАзму қарорда содиқлик\nТалҳа ибн Абдуллоҳ розийаллоҳу анҳудан Имом Бухорий, Имом Муслим, Имом Абу Довуд ривоят қилган ҳадисда бир аъробий Пайғамбар алайҳиссаломдан Ислом ҳақида сўради. Набий алайҳиссалоту вассалом унга қисқа қилиб беш вақт намоз, Рамазон рўзаси ва закотни айтдилар. Аъробий қасам ичиб, бундан зиёда ҳам, кам ҳам қилмайман, деб қайтиб кетди. Шунда Расулуллоҳ соллаллоҳу алайҳи ва саллам: “Агар гапида содиқ бўлса, ютди”, дедилар.\nБунда ичи ва таши бир хил бўлиши керак. Абдурраҳмон ибн Зайд айтади: “Ҳасан розийаллоҳу анҳу бир нарсага буюрса, ўзи ўшани ҳаммадан яхши қилар эди. Бир нарсадан қайтарса, ўшандан ҳаммадан кўра узоқда бўлар эди. Мен у каби ичи ташига ўхшаш одамни кўрмаганман”.\nДин мақомотларида содиқлик\nБу содиқликнинг олий даражаси бўлиб, соликнинг мақомларда самимияти, ихлоси, ростгўйлигида кўринади.\nАллоҳ таоло сидқни мадҳ қилиб бундай дейди: «Аллоҳ: “Бу – ростгўйларга ростгўйликлари манфаат берадиган кун. Уларга остларидан анҳорлар оқиб турган жаннатлар бор, уларда мангу қолурлар. Аллоҳ улардан рози бўлди. Улар ҳам Аллоҳдан рози бўлдилар. Ана ўша буюк ютуқдир”, деди», (Моида сураси, 119-оят).\nСидқ ана шундай улуғ даража, буюк мақомдир.\n“Рисолатул қушайрия” ва “Руҳий тарбия” китобларидан


Архивы БЮДЖЕТ - tafsilar.info\n26 Iyul 22:30 by Редакция\nЯпония расмийларининг маълумотларига кўра, Токиода бўлиб ўтадиган Олимпия ўйинлари-2020 25 миллиард доллар сарфланган. Маълум қилинишича, бу миқдор 2012 йилда Лондонда бўлиб ўтган энг қиммат ёзги Олимпиада ва 2014 йилда Сочида бўлиб ўтган қишки Олимпиада ўйинларига сарфланган маблағдан анча юқори. Токио Олимпиадаси Олимпия ўйинлари тарихидаги энг қиммат ўйин бўлади, унинг якуний қиймати 25 миллиард доллардан ошади,\nБЮДЖЕТТокио ОлимпиадасиХАРАЖАТЯПОНИЯқимматга тушади\nТошкент вилояти ҳокими: «Нега амалдорларнинг қарзларини халқ пули билан қоплаш керак»\n03 Mart 15:00 by Редакция\nТошкент вилояти ҳокими хизмат квартирасидаги коммунал хизматлар учун қарзларни бюджет ҳисобидан қопламаслигини айтди. Тошкент вилояти ҳокимининг уйида электр энергияси ўчирилди. Ҳоким Даврон Ҳидоятовнинг ўзи хизмат кўрсатиш биносидаги электр энергиясининг узилиши ҳақида хабар берди. Ҳокимнинг сўзларига кўра, электр энергияси аввалги аҳолининг қарзлари туфайли ўчирилган. Ҳидоятов қарзларни ҳокимият бюджети ҳисобидан тўламаганлигини таъкидлади. “Менга кўрсатма берадиган бўлсам, ҳокимият\nБЮДЖЕТТОШКЕНТ ВИЛОЯТИЭЛЕКТР ЭНЕРГИЯСИҚАРЗҲОКИМ\n13 Yanvar 22:59 by Редакция\nЎзбекистон Президенти 13 январ куни машинасозлик саноатини ўзгартириш ва ривожлантиришга бағишланган йиғилишда бюджетли автомобилларни ишлаб чиқаришга сармояларни йуналтириш зарурлиги тўғрисида гапирди. “Ушбу соҳа миллий иқтисодиётнинг етакчи соҳаларидан бири бўлиб, саноат ишлаб чиқаришининг 11 фоизини ташкил этади. Бироқ, халқаро экспертларнинг фикрига кўра, ушбу соҳада ишлаб чиқаришни бир неча бор ошириш имконияти мавжуд. Бугунги кунда бир қатор


Ўзбек-қирғиз чегарасидаги назорат постлари очилди\n01 декабр 2020, Тошкент вақти: 20:46\nБоткен вилоятида “Чечме” ва “Қадамжой” назорат-ўтказиш постларидан қирғизистонлик ва ўзбекистонликларни яна ўтказила бошлади. Бу ҳақда Қирғизистон Давлат чегара хизматининг матбуот хизмати маълум қилади.\nМазкур чегара масканлари Қадамжой туманида содир бўлган нохуш ҳодиса туфайли вақтинча ёпиб қўйилганди.\nЭслатиб ўтамиз, пайшанбага ўтар кечаси Ҳайдаркон чегара пости яқинида ўзбек чегарачилари Қирғизистон фуқаросини отиб ўлдирганди. Бу воқеа юзасидан айбни Ўзбекистон томони қирғизистонликларга, Қирғизистон томони эса ўзбекистонликларга юклаган.\nҲозирда икки мамлакат чегара хизматлари ва ҳуқуқ-тартибот идоралари томонидан мазкур нохуш ҳодиса текширилмоқда. Айни пайтда вазиятни барқарорлаштириш мақсадида воқеа содир бўлган жойга Қирғизистон бош вазири ўринбосари Тўқўн Мамитов ҳамда Давлат чегара хизмати раиси в.б. Таалайбек Усубалиев кетган. Улар вазиятга ойдинлик киритиш ва зиддиятларга йўл қўймаслик мақсадида Боткен вилоятидаги чегараолди туманлари аҳолиси билан учрашувлар ўтказаётгани айтилмоқда.


«Ўзбекистон қишлоқ хўжалигини ривожлантиришнинг 10 йиллик стратегиясига мувофиқ тупроқ унумдорлигини ошириш, табиий ресурслардан самарали фойдаланишга асосий эътибор қаратилмоқда.\nСтратегия доирасида 2030 йилгача 1 млн 100 минг гектар ер майдонини қишлоқ хўжалигига жалб қилиш белгиланган эди. Олиб борилган ишлар натижасида 2019 йилда 72 минг, 2020 йилда 110 минг ва 2021 йилнинг шу даврига қадар 198 минг гектар ер майдонлари қишлоқ хўжалиги учун ўзлаштирилди.\nБу ниманинг ҳисобига ўзлаштириляпти? Сув тежовчи технологияларни қўллаш ва давлат томонидан бериладиган кўмак. Бунда биргина 2017–2021 йилларда қарийб 700 минг гектардан ортиқ майдонда сув тежовчи технологиялар қўлланди», – деди вазирлик бош бошқарма бошлиғи Асрор Жўраев.\nУнинг қўшимча қилишича, Ўзбекистонда ҳозирда 15 млн гектардан ортиқ яйлов ерлари мавжуд. Бу ер майдонларининг эътибор қаратилмаслиги ва ҳолати яхшиланмагани натижасида 10 млн гектардан ортиқ қисми деградацияга (инқироз) учраган.\nБиз ҳозир ушбу майдонларнинг ҳолатини яхшилаш мақсадида геоботаника тадқиқотларини ўтказиб, ҳосилдорлигини ошириш бўйича ҳам ишлаяпмиз», – дея Асрор Жўраев сўзларини келтирмоқда Kun.uz мухбири.


Бўҳрон ичидаги бўҳрон\n11 май 2021, Тошкент вақти: 21:10\nСўнгги пайтларда¸ Жаҳон банки ва унинг президенти эълон қилаëтган ҳисобот ва баëнотлардаги тушкунлик даражаси ошгандан ошиб бормоқда.\nГлобал иқтисодий инқирознинг ривожланаëтган давлатларга таъсирини тадқиқ қилган Жаҳон банки¸ ана шундай атамани қўллашга мажбур қолди.\nТуяни шамол учирса¸ эчкини осмонда кўр. Глобал молиявий ва иқтисодий бўҳроннинг яқин келажакда бадавлат давлатлар эмас¸ балки иқтисоди энди оëққа тура бошлаган мамлакатлар тараққиëтига таъсири ҳақда Жаҳон банки келган хулоса¸ ана шу нақлни ëдга солади.\nАгар Ирландия ëхуд Австрия каби иқтисоди яхши ривожланган давлатлар бугунга келиб молиявий касодга учраган бўлса¸ жаҳон аҳолисининг аксарияти яшаëтган учинчи дунë мамлакатларидаги аҳволни тасаввур қилиш қийин эмас.\nЖаҳон банки эълон қилган янги ҳисоб-китобга кўра¸ айни кунларда жаҳон иқтисодиëти кейинги 80 йил ичида кузатилмаган савдо-сотиқ кўламининг кескин қисқариши қаршисида турибди.\nГарчи молиявий бўҳрон АҚШ да бошланган бўлса-да¸ бугунга келиб унинг кучли зарбаси шарқий Осиë ва шарқий Европа давлатлари банкларига етиб келмоқда.\n2008 йили глобал миқëсдаги саноат ишлаб чиқариши ҳажмининг оз эмас¸ кўп эмас¸ 15 фоизга қисқариши кутилмоқда.\nБунга эса¸ умумиятла глобал миқëсда¸ хусусан эса¸ ривожланаëтган давлатларда сармоя¸ савдо ва кредит манбаларининг қуриб-битаëтгани сабаб бўлмоқда.\nБугун банк¸ кўчмас мулк¸ ишлаб чиқариш соҳасининг барига сармоя ëтқизиш¸ қимматбаҳо қоғозлар харид қилиш ўта таҳликали бўлиб қолгани боис сармоядорлар¸ Жаҳон банки кузатувига кўра¸ нисбатан бехатар ҳисобланган АҚШ Молия вазирлиги облигациялари ва АҚШ долларини сотиб олмоқдалар¸ холос.\nБу эса¸ иқтисодини ривожлантириш учун бой давлатлар банкидан олинадиган улкан кредитларга қарам бўлган ривожланаëтган мамлакатларни ўта оғир вазиятга ташламоқда.\nШар каби шишиб бораëтган қарзларини ўз вақтида тўлай олмаëтган камбағал давлатлар¸ биргина 2009 йил давомида энг кам ҳисобда 270¸ кўпида эса¸ 700 миллиард долларгача бўлган молиявий тақчиллик билан рўпарў келадилар.\nОмади чопиб¸ кредит берадиган топган давлатлар ҳам¸ бундан буëғига қарз учун ўта катта устама фоиз тўлашга мажбур бўладилар.\nСўнгги баëнотида Жаҳон банки президенти Роберт Зоелик¸ ана шу жиҳатларнинг қарийб барини тилга олди.\n- Экспорт ҳажми ва кириб келаëтган капиталнинг кескин қисқаруви¸ ривожланаëтган давлатларда сармоя тақчиллигини юзага чиқармай қолмайди. Иқтисодий ўсиш суръатининг пасаюви ва моливий шароитнинг оғирлашуви кўпдан-кўп ширкатлар синишига олиб келади¸ шунингдек фавқулодда қутқарувга муҳтож банклар сонини оширади. Доим бўлганидек¸ бундай вазиятларда энг камбағал энг ҳимоясиз бўлиб чиқади¸ деди Жаҳон банки президенти.\nБанк ҳисоботига кўра¸ 116 иқтисоди ривожланган давлатлардан 94 тасида ўсиш суръати пастлаган. Бу давлатлардан 43 тасида қашшоқлик кучайган. Молиявий бўҳрон туфайли 2008 йил ичида яна 46 миллион одам қашшоқлар сафига қўшилган.\nБундай вазиятда хорижий ëрдамга муҳтожлар¸ ошгандан ошади. Шу боис¸ Жаҳон банки 2009 йили ривожланаëтган давлатларга берилаëтган ëрдам миқдорини уч баробарга кўпайтириб¸ уни 35 миллиард долларга етказишини эълон қилди.\nБанк баëнотида¸ жаноб Зоелик¸ бой давлатларнинг камбағалларга ëрдам қилиши учун ўта лозим фурсат келгани ва дунë бўйлаб ижтимоий ва сиëсий бош-бошдоқлик ëйилиб кетмаслиги учун¸ бой давлатлар камбағал ҳудудлардаги нисбатан бехатар соҳаларга сармоя ëтқизиши кераклигини таъкидлади.\nАйни шу масаланинг¸ 13-14 март кунлари иқтисоди ривожланаëтган 20 давлат Молия вазирларининг Лондон учрашуви марказида бўлиши кутилмоқда.


“Аҳолига ипотека кредитлари ажратилишининг ҳадли шартлари тўғрисида”ги Низомга шарҳ - Ўзбекистон Республикаси Марказий банки\n“Аҳолига ипотека кредитлари ажратилишининг ҳадли ш...\nЯнгиланган сана: 4 Авг 2020, 09:53\nЎзбекистон Республикаси Марказий банкининг “Аҳолига ипотека кредитлари ажратилишининг ҳадли шартлари тўғрисида”ги Низоми тасдиқланди (Адлия вазирлигида 2020 йил 30 июнь куни 3269-сон билан рўйхатга олинган).\nШу билан бирга, мазкур ҳужжатда қарз олувчиларнинг ҳуқуқлари ва қонуний манфаатлари ҳамда муаммоларни ҳал қилишнинг муқобил (алтернатив) усуллари ўз аксини топган.\nНизомга асосан аҳолига ипотека кредити банклар томонидан тўловлилик, қайтаришлик, таъминланганлик ва муддатлилик шартларида:\n- қурилишнинг белгиланган нормалари вақоидаларига риоя қилиб, якка тартибда уй-жой қуриш, реконструкция қилиш ва таъмирлаш;\n- янги қурилган ёки иккиламчи бозордан якка тартибдаги уй-жойни ёки кўп квартирали уйдаги квартирани сотиб олиш;\n- янги қурилган ёки иккиламчи бозордан якка тартибдаги уй-жойни ёки кўп квартирали уйни ўзининг мавжуд уй-жойи ёки кўп квартирали уйига алмаштиришга;\n- бошқа банклар томонидан ажратилган ипотека кредитларини мижозларга қулай шартларда қайта молиялаштириш мақсадларига ажратилиши кўзда тутилган.\nШунингдек, Низомда Ипотека кредитини расмийлаштиришнинг барча босқичлари, яъни банк томонидан мижозга керакли маслаҳатлар беришдан тортиб, кредитнинг ёпилишигача бўлган жараён батафсил акс эттирилган.\nҚарз олувчининг ҳуқуқлари ва қонуний манфаатларини таъминлаш мақсадида мижозларга:\n- ипотека кредитининг асосий шартлари тўғрисидаги ахборот варақасини фуқароларга бепул тарзда тақдим этиш;\n- ипотека кредити бўйича тўловларни тўлаш учун мижознинг имконияти етиши (ёки етмаслиги) ҳақида тушунтириш бериш;\n- шартнома лойиҳасини танишиб чиқиш учун олиб кетиш ҳуқуқига эга эканлиги тўғрисида мижозларни хабардор қилиш бўйича банкларга вазифалар юклатилган.\nШунингдек, Низомда қарз олувчи учун банк фойдасига ипотека предметини суғурта қилишда суғурта ташкилотини мустақил танлаш ваколати берилган.\nШу билан бир қаторда, ипотека кредити олиш учун буюртманомаларни кўриб чиқиш ва қарорлар қабул қилиш жараёнлари батафсил ёритилган.\nИпотека кредитларини ажратишда банк таваккалчиликларини бошқариш жараёнида банклар томонидан ҳисобга олиниши лозим бўлган ҳолатлар мазкур ҳужжатда тўлиқ мужассам этилган.\nНизомга кўра, банклар ипотека предметини баҳолашда баҳоловчи ташкилотларни танлаш мезонларини белгилайди.\nГаров қийматини ҳар уч йилда ёки кўчмас мулк бозорида жиддий ўзгаришлар юз берганда янгилаб туриш юзасидан банкларга тавсия этилган.\nНизомга кўра, ипотека кредитининг муддати, ҳажми, фоиз ставкаси ва бошқа шартлари тижорат банкининг ички кредит сиёсатига мувофиқ банк ва унинг мижози ўртасидаги келишувга асосан белгиланади.\nҲужжатларни кўриб чиқиш ва қарор қабул қилиш муддатлари барча учун ошкор бўлиши зарур.\nОхирги янгиланиш: 30.06.2022, 13:03 (GMT+5)


Россия МОда ҳарбий иштирокини янада кучайтирмоқда\nМДҲ мамлакатларида ҳаво ҳужумидан мудофаа тизими доирасида бир нечта бирлашган минтақавий тузилма ташкил этилади ва улардан бирининг бош қароргоҳи Тошкентда очилиши мумкин.\nРоссия Ҳарбий ҳаво кучлари бош қўмондони ўринбосари Айтеч Бижевнинг “Интерфакс” ахборот агентлигига айтишича, ҳозирча Ҳамдўстлик давлатлари ҳаво ҳужумидан мудофаа бирлашган тузилмаси доирасида учта минтақавий тузилма лойиҳаси ишлаб чиқилган.\nУлардан бири Россия ва Беларус ўртасида тузилади ва тез орада икки давлат ҳукумат раҳбарлари даражасида келишув имзоланиши кутилмоқда. Яна бир минтақавий коалицион ҳарбий тузилма эса Кавказ ҳудудида ташкил этилади. Унинг таркибига Россия, Арманистон ва МДҲ мамлакатлари ҳарбий ҳаво кучлари ҳамда мудофаа тузилмалари киради.\nУчинчи минтақавий тузилма эса Марказий Осиё давлатлари орасида тузилади ва бу тузилма бош штаби эҳтимол Тошкентда очилиши мумкин.\n“Истиқболда бу тузилма бошқарув пунктини, афтидан Тошкентда очсак керак. Бироқ ҳозир Ўзбекистон ва Қозоғистон бунга бирдай тайёргарлик кўрмоқда. Шу боис, қайси давлатни танлаймиз – ҳали бир қарорга келингани йўқ”, - деди Айтеч Бижев.\nАслида сўнгги йиллар давомида Ҳамдўстлик доирасидаги турли йиғинларда собиқ иттифоқдан қолган ҳаво ҳужумидан марказлашган мудофаа тизимини сақлаш ва имкон қадар уни қайта тиклаш масаласи бот-бот кўтарилаётганди.\nҲарбий экспертлар бу тузилмаларни собиқ иттифоқ давридаги каби тиклаш имкони борлигига шубҳа қилмоқда.\nЖумладан, россиялик ҳарбий эксперт Павел Фелгенгауэр фикрича, эндиликда уни аввалгидай марказлашган тарзда бўлмаса-да, минтақавий тарзда тиклашга қарор қилинди ва биринчи навбатда, бу Россия ва Беларус ўртасида тузилади.\n“МДҲнинг Ғарб билан туташган ҳудудидаги Беларус аслида шу вақтга қадар ҳам бутун Ғарбий Европа бўйлаб ҳаво ҳужумидан мудофаа ахборотларини Россияга етказиб берар эди. Шу боис, НАТО фаоллашган бир вақтда Россия ва Беларус ўртасида ҳаво ҳужумидан мудофаа бўйича ягона минтақавий тузилманинг ташкил этилиши тушунарли”, - дейди П.Фелгенгауэр.\nУнинг таъкидлашича, бундай тузилманинг Кавказ минтақаси давлатлари ўртасида тузилиши ҳам Россия учун муҳим. Аммо соф ҳарбий вазият нуқтаи назаридан олинса, Марказий Осиё давлатлари учун бундай тузилмага эҳтиёж йўқ.\n“Афтидан Марказий Осиё бўйича минтақавий тузилма кўпроқ қоғозда мавжуд бўлади ва шу орқали айни ҳудудда радиолокацион назоратни тиклашга ҳаракат қилинади. Аммо бу минтақада собиқ иттифоқ давридан қолган қудратли радиолокацион назорат ва умуман ҳаво ҳужумидан мудофаа тизимини тиклашнинг энди имкони бўлмаса керак. Бу жуда катта маблағ талаб қилади”, - дейди россиялик эксперт.\nАксар ҳарбий экспертлар Ҳамдўстлик давлатлари бўйлаб ҳаво ҳужумидан бирлашган мудофаа тизимини тиклашга уриниш ва шу мақсадда, ҳеч бўлмаганда, минтақавий мудофаа тузилмаларини яратиш ҳаракатлари кўпроқ сиёсий зарурат туфайли туғилаётганини айтмоқда.\nБу фикрни қозоғистонлик эксперт Азимбой Ғали ҳам қувватлайди. Кейинги пайтда энергетик захиралар масаласига тобора сиёсий тус берилаётгани Ғарбни хавотирга солиб қўйди ва бу, ўз навбатида, НАТОнинг янада фаоллашишига туртки бўлаётганани айтади эксперт.\n“Айни вақтда Грузия, Озарбойжон, Украина каби давлатлар ҳам НАТО билан ҳамкорлик масалаларини жиддий ўйлаб кўрмоқда. НАТОнинг айни ҳудудларда фаоллашувига яна бир сабаб кейинги вақтларда Россиянинг ҳарбий амбициялари кучайиб бораётгани ҳамдир”, - дейди Азимбой Ғали.\nУнинг сўзларига кўра, Марказий Осиё давлатларидаги ҳаво ҳужумидан мудофаа тизими жуда эскириб, яроқсиз аҳволга келиб қолган. Шу кунга қадар уни янгилаш ва бунинг учун маблағ топиш муаммо бўлиб турган ва буни янгилаш бўйича Россия ва НАТО таклиф билдирган эди.\n“Афтидан ҳозирга келиб Россия мана шу тузилмалардан фойдаланиш, уларни қайта тиклаш ва балки буткул янгилашга қарор қилган кўринади. Расмий Тошкент бунга рози. Қозоғистон эса НАТО таклифини жиддий ўйлаб кўраётган эди. Балки Қозоғистон ҳам бир қарорга келгандир, аммо бу ҳақда ҳали расман билдирилгани йўқ”, - дейди қозоғистонлик эксперт.


Бугун 18-январ 05:20\nҚўшилган вақти: 15.12.2018, 13:09\nБиринчи учликдан Samsung Galaxy Note 9, iPhone XS Max ва iPhone XS моделлари ўрин олди.\n“Роскачества” истеъмолчилар ва маҳсулотлар сифат тадқиқоти Халқаро ассоциацияси (International Consumer Research & Testing, ICRT) ходимлари билан биргаликда 2018 йилнинг энг яхши смартфонлари рейтингини тузди.\n“Смартфонлар 299 параметр бўйича текширувдан ўтказилди”, деб хабар беради “Роскачества”. Энг асосий эътибор эса дисплей, хотира, чидамлилик, камера сифати, қувват олиш тезлиги ва шу каби сифатларга қаратилди.\nТадқиқот жараёнида ассоциация ходимлари томонидан смартфонларнинг 415 хил модели синовдан ўтказилди. Улардан 106 хил модел аллақачон муомаладан чиқарилган. Фойдаланувчилар янги моделларни эскилари билан солиштиришлари учунгина мазкур эски моделлар архивда сақланиб турибди, дейилади хабарда.\n» Статистика : 1589 (0/1589)


Истанбулдаги портлаш: 31 киши нобуд бўлди, 147 киши жароҳатланди\n05:05 / 29.06.2016\nТуркия адлия вазири Бакир Бўздоғ маълум қилган маълумотга кўра, Истанбул шаҳридаги Отатурк халқаро аэропортида содир этилган террорчилик ҳужуми оқибатида қурбон бўлганлар сони 31 нафар, жароҳатланганлар сони 147 нафар. Бу ҳақда Haberturk телеканали Twitter саҳифасида хабар қилди.\n“Ўттиз бир киши ҳалок бўлди, 147 киши яраланган”, - деди вазир.\nАввалроқ Истанбул шаҳри губернатори Васип Шаҳин 28 нафар қурбон ҳамда 60 нафар яраланганлар тўғрисида маълум қилган эди.\nАссошиэйтед Пресс ахборот агентлигининг юқори лавозимга эга мулозимнинг сўзларига асосланиб хабар қилишича эса, воқеа натижасида тахминан 50 нафар одам нобуд бўлган.\nДастлабки маълумотларга кўра, Истанбул аэропортидаги террорчилик ҳаракатини икки нафар террорчи гранаталарни портлатиш орқали содир этган. Кейинроқ ҳукумат вакиллари аэропортдаги ҳужумда камида тўрт киши амалга оширганини билдирди.


122 кўриб чиқилди\nМусулмон киши учун қавму қариндош, қўни-қўшниларини зиёрат қилиши одобдир. Динимизда қўни-қўшнини иззат икром қилиш бўйича ҳам инсоният тарихида мисли кўрилмаган олий даражаларга эришганлар. Аллоҳ таоло Қуръони каримда қўшнини ҳурмат қилишга чорлаган. Нисо сурасининг 36-оятидан қўшничилик ҳақида шундай марҳамат қилинади:\n“Ва Аллоҳ таолога ибодат қилинглар ва Унга ҳеч нарсани ширк келтирманглар. Ота-онага, қариндошларга, етимларга, мискинларга, яқин қўшниларга, ён қўшниларга, ёнбошдаги соҳибларга, кўчада қолганларга ва қўлингизда мулк бўлганларга яхшилик қилинглар. Албатта, Аллоҳ таоло ўзини юқори тутувчи ва одамлар устидан фахр қилувчиларни хуш кўрмас”.\nПайғамбаримиз алайҳиссалом айтадилар: “Қўшни уч хил бўлади. Битта ҳаққи бор қўшни, у энг ҳаққи оз қўшнидир. Иккита ҳаққи бор қўшни. Учта ҳаққи бор қўшни. Бу эса энг кўп ҳаққи бор қўшнидир. Битта ҳаққи бор қўшни – у мушрик қўшни бўлиб, унинг қўшничилик ҳаққи бор холос. Иккита ҳаққи бор қўшни эса – у мусулмон қўшнидирки, унда қўшнилик ҳаққи ҳамда мусулмонлик ҳаққи бор. Учта ҳаққи бор қўшни эса – мусулмон қариндош қўшнидир, унда мусулмонлик, қариндошлик ҳамда қўшничилик ҳақлари бор қўшнидир”.\nРасулуллоҳ соллаллоҳу алайҳи васаллам буюрдилар: Биласизми, қўшнининг ҳаққи нима…? Ёрдам сўраса ёрдам берасиз, қарз сўраса қарз берасиз, камбағал бўлса, рўзғорига кўмак бериб турасиз. Ҳасталанса зиёратига борасиз, вафот этса жанозасига бориб қўшиласиз, омад кулиб боқса уни қутланг. Бошига мусибат тушса, таъзиясида бирга бўлинг. Ундан рухсат бўлмаса, уйингизни унинг уйидан баланд қилиб қурган бўлсангиз унинг нимасигадир тўсқинлик қилган бўласиз. Унга азоб берманг! Бирон мева олган вақтингизда унга ҳам беринг. Агар бермоқчи бўлмасангиз уйга олиб келганингизни кўрмасин. Болангизнинг қўлига бирон мева бериб ташқарига чиқариб юбормангки, қўшнининг боласи шундай нарсага эга бўлмагунича бундан ўпкаланиб юрмасин. Қозонингизда қайнаган гўшт ҳиди билан уларни нотинч қилманг. Агар келтирган гўштингиздан бир парчасини унга кесиб берган бўлсангиз, гўшт ҳиди таралишининг айби йўқ.\nИмоми Аъзам Абу Ҳанифа ўта парҳезкор ва тақводор бўлиши билан бирга хатокорларга нисбатан кенг уфқли эди. Унинг кечасини мастлик билан ўтказадиган қўшниси бор эди. У бор овози билан бақириб:\nЗое қилдилар. Қандай йигитни зое қилдилар.\nОғир кунда керакли, ҳимоячини зое қилдилар, деб қўшиқ айтиб чиқар эди. Унинг овози кечаси билан Абу Ҳанийфанинг оромини бузиб чиқар эди.\nБир кеча мазкур қўшнининг овози чиқмай қолди. Тонг отганда Абу Ҳанифа суриштириб, унинг мастлиги туфайли қамалиб қолганини билди. Волийнинг ҳузурига бориб, уни қамоқдан озод қилди.\nИкковлари қайтиб келишаётганларида Абу Ҳанифа унга:\n“Эй йигит! Сени зое қилдикми?” деди.\n“Йўқ. Муҳофаза қилдингиз. Аллоҳ ажр берсин!” деди у.\nАбу Ҳанифа билан бирга бўлган ўша йигит ичишни ташлади, илм ҳалқаларининг аъзоларидан бўлди ва охири Куфанинг фақиҳларидан бирига айланди.\nИмом Абу Ҳомид Ғаззолий шундай дейдилар:\n“ Eй, фарзанд!\nҚўшнига дуч келганда салом бериб, ҳол-аҳвол сўрашиш, хаста бўлса, зиёратида бўлиш зарур.\nҚўшнини зиёрат этиш учун рухсат олиш, изнсиз уйига кирмаслик лозим. қўшнини хафа қилувчи ишлардан сақланиш керак.\nҚўшни бирор нарса сўраса бериш, иши тушса битиришга астойдил ҳаракат қилиш керак.\nПайғамбаримиз соллаллоҳу алайҳи васаллам марҳамат этадилар:\n“Бир киши мўмин биродарининг ишига ёрдам бериб, битирса, Аллоҳ ўша кишининг 30 та дунёвий, 40 та ухровий, жами — 70 та жуда муҳим ишини ҳал этади”.\nИнсон иш бузувчи эмас, қўлдан келгунча иш битирувчи бўлиши керак. Қўшнининғ иши тушса, уни машаққатга қўймаслик лозим. Пайғамбаримиз соллаллоҳу алайҳи васаллам марҳамат этадилар:\n“Қўшнининг қўшнидан ҳаққи мерос ҳаққидай (муҳим). Агар бу қўшни мусулмон бўлса, бу ҳақ икки баробар ортади”.\nФақир қўшнининг таомланиши учун озиқ-овқатлар олишига ёрдам бериш керак. Таом пиширганингизда ҳиди қўшнига етса, албатта ўша пиширган таомингиздан қўшнингизга едиришингиз шарт бўлади. Бу ҳақда Расулуллоҳ соллаллоҳу алайҳи васаллам шундай марҳамат этадилар:\n“Бир киши ҳидини уйдан ташқарига чиқариб таом пиширсаю қўшниларига бермаса, жойини жаҳаннамдан тайёрлайверсин!”\nҚўшни ҳақи жуда муҳим бир ҳақ. Қўшни ночор қўшнисига еганидан едириб, кийганидан кийдириши керак. Ҳар эҳтиёжини битириши керак. Ҳар хусусда қўшни қўшнининг кўнглини олиши, молини, жонини, шаънини, ор-номусини ўзиникидан зиёдароқ кўриши зарур. Бу хизматлар охиратда дўзахга тўсиқ бўлади” дейдилар.


Тожикистон чегарачилари ЕХҲТ курсларида малака оширди\nХОРУҒ, Тожикистон – 17-22 июнь кунлари Тожикистоннинг Хоруғ шаҳрида Европада хавфсизлик ва ҳамкорлик ташкилотининг (ЕХҲТ) тожик чегарачилари учун мўлжалланган 3-босқич тренинглари якунланди, деб хабар берилади душанба (24 июнь) кунги ЕХҲТ баёнотида.\n«Тренинг йил бошида Хатлон ва Сўғд вилоятларида олиб борилган шу каби ўқув курсларининг сўнггиси бўлди», дейилади баёнотда. Барча курслар аввалги ЕХҲТ курсларини тамомлаган Тожикистон чегара қўшинлари аъзолари томонидан олиб борилган.\nЕХҲТ баёнотига кўра, учта икки ҳафталик курсларда 100 та чегара ходими қандай қилиб самарали кузатув олиб бориш, биринчи ёрдам ва оператив режалаштириш сабоқларини олди.\nШу билан бирга, курсларда «патруль назорати олиб бориш, минасизлантириш ҳақида маълумот бериш, чегара хизматида гендер муаммолари ҳамда кинологлар хизмати ҳам қамраб олинди», дейилади ҳужжатда.\n«Тренинг давомида чуқур профессионал малакага эга мутахассислардан олинган барча билим ва кўникмаларни кундалик фаолиятимизда қўллашимиз биз учун жуда муҳим», деди тренинг иштирокчиси Давлатҳусаинов Авлиёҳусайн.\n«Мазкур ўқув курслари Тожикистон миллий чегара стратегияси ижросининг муҳим қисми ҳисобланади. Душанбедаги ЕХҲТ дастурлари идораси чегара қўшинларининг салоҳиятини ошириш ва шу билан давлат хавфсизлиги ва барқарорлигига ҳисса қўшишда Тожикистонни қўллаб-қувватлашда давом этади», деди Душанбедаги ЕХҲТ дастурлари идораси раҳбари Валериу Чивери.\nМарказий Осиёлик ҳарбийлар ЕХҲТнинг минасизлантириш машғулотларида иштирок этдилар\nМинасизлантириш курслари ЕХҲТнинг минтақавий хавфсизлик ва ҳамкорликка кўмаклашиш бўйича навбатдаги чораларидан биридир.\nТожик ва афғон чегарачилари учун тренинг ташкил этилди\nИштирокчилар хариталарни ўқиш, миналарга оид хабардорликни ошириш, альпинизм ва биринчи ёрдам кўрсатиш сабоқларини олдилар.\nҚирғизистонлик чегарачилар ЕХҲТнинг қалбаки ҳужжатларни аниқлаш бўйича тренингида иштирок этдилар


Видеоселектор 11.04.2020 12:56\nҚишлоқ хўжалиги ва озиқ-овқат маҳсулотлари ишлаб чиқариш – энг долзарб масала\nЎзбекистон Республикаси Президенти Шавкат Мирзиёев раислигида 10 апрель куни пахтачилик ва ғаллачиликда кластер тизимини ривожлантириш, баҳорги агротехник ишларни самарали ташкил қилиш, ҳосилдорликни ошириш масалалари бўйича видеоселектор йиғилиши ўтказилди. Йиғилиш аввалида давлатимиз раҳбари коронавирус пандемиясига қарши курашиш борасидаги ишларга алоҳида тўхталиб ўтди.\n– Авваламбор, дунёнинг кўплаб давлатларида коронавируснинг тез тарқалиши билан боғлиқ бугунги вазият биз Ўзбекистонда карантин ва аҳолининг бесабаб кўчага чиқмаслик режимини ўз вақтида жорий этганимизни исботлаганини таъкидламоқчиман.\nБуни тўғри тушуниб ва маъқуллаб, сабр-тоқат билан уйида ва карантин масканларида ўтирган барча фуқароларимизга, шунингдек ўз бурчини мардлик ва матонат билан бажараётган шифокорларимизга чуқур миннатдорлигимни билдираман.\nОчиғини айтиш керак, агар халқимизнинг менталитети ва турмуш тарзини, жумладан, иш-ўқиш, тўй-маърака, маҳалла, бозор, қариндошлар, қўшнилар, дўстлар, айниқса, беморлардан тез-тез хабар олиш каби жуда кенг ижтимоий муносабатларимизни ҳисобга олсак, карантин ва чеклаш тадбирларини вақтида киритмаганимизда, беморлар ва йўқотишлар бундан анча кўп бўлиши аниқ эди.\nИнфекция тарқалишини деярли бир ой давомида секинлаштириб, бу вақтдан даволаш ўринларини кўпайтириш, чет давлатларнинг даволаш тажрибасини ўрганиш ва жорий қилишда унумли фойдаландик.\nШунингдек, Россиядан 500 та сунъий нафас бериш аппаратини харид қилдик. Уларнинг биринчи қисми яқин кунларда олиб келинади. Хитойдан касалликни аниқловчи 200 минг дона ва Германиядан 50 минг дона тест олиб келинмоқда.\nБиз бу иллатга қарши курашишда халқаро ҳамжамият билан кенг ҳамкорлик қиляпмиз. Бугун Туркий тилли давлатлар кенгашининг айнан шу масалага бағишланган навбатдан ташқари саммити видеоконференция шаклида бўлиб ўтди.\nАнжуманда Озарбайжон, Қозоғистон, Қирғизистон, Туркия, Туркманистон, Ўзбекистон ва Венгриянинг давлат ва ҳукумат раҳбарлари, Жаҳон соғлиқни сақлаш ташкилоти Бош директори Тедрос Адханом Гебрейесус иштирок этди.\nСаммитда биз Туркий кенгаш доирасида қўшма эпидемиологик кузатув тизимини шакллантириш, диагностика, даволаш масалалари бўйича ўзаро маълумотлар ва тажриба алмашиш юзасидан келишиб олдик, кенг йўлга қўйишни таклиф этдик.\nШуни алоҳида айтиб ўтмоқчиманки, барча делегация раҳбарлари биринчи навбатда савдо-иқтисодий, инвестициявий, молия ва транспорт соҳаларидаги ҳамкорлигимизни пандемия тарқалиши шароитида ривожлантириш учун янги механизм ва форматлар кераклигини таъкидладилар.\nТуркий кенгаш давлатларининг ўзаро савдо айланмаси ҳажмларини инқирозолди даражасида сақлаб қолиш,\nинвестицияларни рағбатлантириш ва устувор лойиҳаларни амалга оширишда ўзаро кўмак кўрсатиш,\nтранспорт инфратузилмасидан самарали фойдаланиш ва юк ташиш тарифларини пасайтириш,\nумуман олганда, давлатларимиз учун биринчи галда зарур бўлган маҳсулотлар ташувлари учун ҳеч қандай тўсиқлар бўлмаслиги ҳақида атрофлича келишиб олдик.\nБиз бу хатарга қарши курашда мамлакат ичида бўладими, юртимиздан ташқарида бўладими, бор куч ва имкониятларимизни тўла сафарбар этамиз.\nВатанимизда яшаётган ҳеч бир инсон, ҳеч бир оила давлатимиз ва жамиятимизнинг эътибори ва ғамхўрлигидан четда қолмаслиги керак.\nШунинг учун жойлардаги 6 та сектор раҳбарлари, барча мутасаддилар, республикадан бириктирилган вазирлар жуда қаттиқ иш олиб боришлари керак!\nХавф ҳали ўтиб кетгани йўқ. Ҳали олдинда жуда катта синовлар кутмоқда.\nТемир интизом ва юксак масъулият билан кечаю кундуз иш давом этиши керак!\nБугунги кунда коронавирус пандемияси инсонлар ҳаётига хавф солиш билан бир қаторда бутун дунёни иқтисодий инқирозга олиб келаётгани тобора аниқ бўлиб бормоқда. Халқаро ташкилотлар таҳлилларига кўра, пандемиянинг жаҳон иқтисодиётига зарари камида 5 триллион долларни ташкил қилади.\nХусусан, юқори даромад берадиган халқаро туризм, транспорт ва логистика соҳаларида тушумлар 2 баробаргача камайиши кутилмоқда. Саноатнинг кўплаб тармоқларида ишлаб чиқариш занжири бузилиши ҳисобига ҳам зарар катта бўлиши тахмин қилинмоқда.\nБу вазиятда озиқ-овқат таъминоти масаласи кучайиб, айрим давлатлар ўзи етиштирган асосий турдаги озиқ-овқат маҳсулотларини четга чиқармаслик чораларини кўрмоқда. Шунинг учун қишлоқ хўжалиги ва озиқ-овқат маҳсулотлари ишлаб чиқариш бугунги кунда энг долзарб масалага айланиб боряпти.\nЖаҳон банки ўз ҳисоботида Европа ва Марказий Осиё давлатларида иқтисодиётнинг ўсиш суръатларини таъминлайдиган манба қишлоқ хўжалиги эканини эълон қилиб, бу борада Ўзбекистонда имкониятлар катталигига алоҳида эътибор қаратди.\nЙиғилишда давлатимиз раҳбари энди барча ҳокимлар, сектор раҳбарлари аграр соҳадаги резервларни сафарбар қилиб, маҳсулот ишлаб чиқаришни кўпайтириши зарурлигини таъкидлади. Шундагина иқтисодиётнинг бошқа тармоқларидаги йўқотишлар ўрнини қисман тўлдириб, аҳоли бандлиги ва даромадини таъминлаш мумкин.\nМаълумки, мамлакатимиз қишлоқ хўжалигида ғоят кенг қамровли ва жиддий ислоҳотлар амалга оширилмоқда. Хусусан, пахта ва ғаллага давлат буюртмасидан воз кечилиб, нарх белгилаш эркинлаштирилди. Маҳсулот ишлаб чиқаришда кластер тизимига ўтилди ва уларнинг ривожланиши учун барча шароит яратилди. Бундан мақсад – маҳсулот ҳажмини кескин ошириш, юқори қўшимча қиймат ва янги иш ўринлари яратиш, энг асосийси – даромад ва манфаатдорликни оширишдан иборат.\nКластерлар қишлоқ хўжалигида инновацион ғоялар ва тежамкор технологияларни жорий қилиб, иқтисодий самарадорликни таъминлаяпти.\nМисол учун, ўтган йили Қуйичирчиқ туманидаги “ТСТ кластер”, Дўстлик туманидаги “Сангзор текстиль” кластери пахтадан гектаридан ўртача 30-35 центнер хирмон кўтариб, ҳосилдорликни олдинги йилгига нисбатан қарийб 2 баробар оширди. Қўрғонтепа туманидаги “Хантекс” кластери томчилатиб суғориш жорий қилинган пахта майдонларида ўртача 70 центнергача ҳосил олди.\nБундай натижалар пахтачиликда ҳали резерв кўплигини яққол кўрсатиб турибди. Йиғилишда кластерлар бу имкониятлардан тўлиқ фойдаланиб, ўзи фаолият юритаётган туманнинг ижтимоий-иқтисодий ривожига ҳисса қўшиши, одамларнинг онги ва турмуш тарзини ижобий томонга ўзгартириши кераклиги қайд этилди.\nБунинг учун зарур қулайлик яратилмоқда. Масалан, пандемия таъсирини юмшатиш бўйича қабул қилинган фармонларга мувофиқ, кредитларни қайтариш муддати узайтирилди, солиқ бўйича қатор енгилликлар жорий қилинди.\nБуни тўғри баҳолаган, юртини севган кластерлар раҳбарлари пахта ҳосилдорлигини 10 центнерга ва ғалла бўйича 20 центнерга ошириш бўйича ташаббус билан чиқди.\nПрезидентимиз бугунги оғир шароитда барча раҳбарлар ва фермерлар бир бўлиб, маҳсулот ишлаб чиқаришни кўпайтириш билан шуғулланиши лозимлигини таъкидлади.\nКластерлар фаолиятини мувофиқлаштириш, илғор тажрибаларни кенг жорий қилиш мақсадида Пахта етиштирувчи ва қайта ишловчи кластерлар уюшмасини ташкил қилиш ташаббуси маъқулланди.\nМутахассисларнинг фикрига кўра, бу йил сув таъминоти жуда оғир бўлади. Шунинг учун сув ресурсларини тежаб ишлатиш ғоят муҳим, сувни 2 баробар иқтисод қилиш чораларини кўриш зарур.\nСув хўжалиги вазирлигига ушбу ҳаётий ресурснинг аниқ ҳисоб-китоблар асосида ажратилишини таъминлаш, бу йил 150 минг гектар майдонда сув тежовчи, жумладан, 44 минг гектарда томчилатиб суғориш технологияларини жорий қилиш вазифаси юклатилди.\nВидеоселектор йиғилишида ғаллачиликка доир чора-тадбирлар ҳам муҳокама қилинди.\nПандемия натижасида охирги уч ойда мамлакатимизга кириб келаётган ун ҳажми ўтган йилнинг шу даврига нисбатан қарийб 50 фоизга, дон 31 фоизга камайди. Бугунги эпидемиологик вазият ҳар қандай шароитга тайёр бўлиш даркорлигини, озиқ-овқат аҳолининг талаби даражасида захира қилиниши зарурлигини кўрсатмоқда.\nЎтган йили ғалланинг давлат харид нархлари оширилиб, деҳқонларнинг манфаатдорлиги таъминлангани ва қўшимча дон етиштирилгани учун ички бозордаги нархлар барқарор сақланиб турибди.\nБу мавсумда эса қўшимча агротехник тадбирларни бажариб, ғалла ҳосилдорлигини 20 центнер кўпайтириш, гектаридан камида 70 центнердан ҳосил олиш чораларини кўриш зарурлиги таъкидланди.\nШу мақсадда ҳар бир вилоят ва туман учун илмий асосланган тавсиялар ишлаб чиқиб, уларга мувофиқ агротехник тадбирларнинг тўғри йўлга қўйилишини ташкил этиш муҳимлиги қайд этилди. Ғаллани озиқлантириш, занг касаллиги, зараркунанда ва бегона ўтларга қарши кимёвий ишлов бериш, ўрим-йиғимни уюшқоқлик билан ташкил этиш масалаларига ҳам тўхталиб ўтилди.\nЖорий йилда ташкил қилинган 102 та ғаллачилик кластери фермерларга намуна бўлиб, олинган қўшимча дон ҳисобидан аҳолига арзон гўшт, балиқ ва паррандачилик маҳсулотлари етказиб бериши мақсадга мувофиқ.\nПандемия даврида барча давлатлар озиқ-овқат маҳсулотлари танқислиги юзага келишининг олдини олишга қаратилган жиддий чоралар кўрмоқда. Ўтган йили май-декабрь ойларида юртимизга 116 минг тонна кунгабоқар, 7 минг тонна соя, 15 минг тонна гуруч, 2,6 минг тонна дуккакли экин ёрмалари импорт қилинган.\nБу озиқ-овқат маҳсулотлари турлари ва ҳажмини кўпайтириш устида жиддий ишлаш кераклигини англатади. Нафақат импорт ўрнини тўлдириш, балки янги экспорт бозорларида ўрин топиш зарур. Шунда ҳозирги глобал инқироздан кучли давлат бўлиб чиқиш мумкин.\nҚишлоқ хўжалиги маҳсулотлари ҳажмини кўпайтириш мақсадида 10 минг гектар янги боғ ва 9 минг гектар токзорлар орасига картошка, сабзи, пиёз, саримсоқпиёз, кўкат, нўхат, мош, ловия, помидор, бодринг, булғор қалампири ва полиз экинлари экиш бўйича кўрсатма берилди.\nБахмал, Янгиобод, Фориш ва Қўшработ туманларида юзлаб қудуқлар қазилиб, 10 минг гектар лалми ер майдонларида узумзорлар барпо этилган эди. Йиғилишда бу тажрибани барча вилоятларда жорий қилиш, лалми ерли туманларга бурғулаш техникалари етказиб бериш зарурлиги қайд этилди.\nБарча сектор раҳбарлари ўз ҳудудида озиқ-овқат захирасини ҳисоб-китоб қилиб, ички имкониятларини кенгайтириб бориши кераклиги айтилди.\nСоҳа мутасаддилари, вилоят ҳокимлари ва кластерлар раҳбарлари йиғилишда белгиланган вазифалар ижросини ташкил этиш юзасидан ахборот берди.


Бош саҳифа Ўзбек насри онлайн антологияси Мунавварқори Абдурашидхонов (1878-1931)\nРубрика: Мунавварқори Абдурашидхонов (1878-1931)\nМунавварқори Абдурашидхонов 1878 йилда Тошкентнинг Шайҳонтоҳур даҳасидаги Дархон маҳалласида диндор зиёли оиласида таваллуд топган. Отаси Абдурашидхон мадрасада мударрис, онаси Хосиятхон маҳалланинг отин ойиси бўлган.Мунаварқори илк сабоқни ота-онасидан, маҳалла мактабидан олиб саводини чиқарди. Сўнгра Тошкентдаги Юнусхон мадрасасида ва Бухоро мадрасасида таълим олди. 1904 йилдан бошлаб фаол ижтимоий ҳаётга кириб борди.«Шўрои Ислом» ташкилотининг (1917 — 18) идеологи ва раҳбари сифатида фаолият кўрсатди. 1929 йилда ноҳақ миллатчилиқда айбланиб қамоққа олинди ва 1931 йилда отиб ташланди. Унинг ҳоки Москвадаги Ваганково қабристонидадир. Мунавварқори 1903 йилдан жадид мактаблари очиб, дарс берган. Шундай мактаблар учун товуш усулида ёзган «Адиби аввал» («Биринчи адиб», 1907) алифбе китоби, «Адиби соний» («Иккинчи адиб», 1907. Унда «Ҳимматли фақир» шеъри келтирилган) ўқиш китоблари бир неча бор нашр қилинган.1908 йил унинг «Сабзазор» (тўплам), «Ер юзи» (географиядан), «Тажвидал Қуръон» (Қуронни ўқиш усулини ўргатган) китоблари ҳам босилиб, янги усулдаги мактабларда дарслик сифатида қўлланган. 1906-1917 йилларда жадид газеталарида муҳаррирлик қилган, «Хуршид», «Нажот», «Кенгаш» каби газета ва бир қанча журналларга асос солган, жадидлар театри тарғиботчиси бўлган.Мунавварқори миллатимизнинг маърифий келгуси ва мустақиллик йўлини мунаввар қилиб кетган зотдир. «Чор ҳукуматини йўқотиш жадидларнинг тилагида бор эди» деб ёзган эди 20-йилдаги мақолаларидан бирида у.\nАДИБУС-СОНИЙМакотиби ибтидоия шогирдларина алифбодан сўнг ўқутмакучун мумкин даражада очиқ тил ва осон таркиблар илаёзилмиш қироат китоби БИСМИЛЛАҲИР РОҲМАНИР РОҲИЙМ Ҳамд Аллоҳ таоло ҳазратлари бизни йўқдан бор қилди. Кичик эдик, катта қилди. Оч эдик, ризқ беруб тўйдирди. Яланғоч эдук, кийим берди. давоми…\nЕР ЮЗИМакотиби ибтидоиянинг 3—4-синф шогирдлари учун мўътабар китоблардан интихоб этилиб, Туркистон шеваи туркиясинда тартиб ва таҳрир ўлинмиш жуғрофия рисоласиБИСМИЛЛАҲИР РОҲМАНИР РОҲИЙМ 1. Муқаддима Жаноби Ҳақ таъолий ҳазратлари бизни ердан яратмишдур. Чунки бизим туғулодурғон, ўсадурғон, тириклик қиладурғон ҳам ўлғондин сўнгра кўмиладурғон давоми…\nМУҚАДДИМА Аллоҳ таолога беадад шукрлар бўлсинки, Мустақиллик туфайли бой маданий меросимизни ўрганиш ва маърифатпарвар сиймоларнинг асарларини халқимизга етказиш борасида кўп хайрли ишлар амалга оширилмоқда. Ўтмишда миллатимизга маърифат тарқатган кўпгина олимларимизнинг номлари қайтадан тикланмоқда. Шундай сиймолардан бири Мунаввар қори Абдурашидхон ўғлидир.У давоми…\nТоғ яқинида кичик бир қишлоқ бор эди. Шу қишлоқнинг бузуқ бир биносида ўн уч ёшлик Ойхон отлик бир қиз турар эди.Ойхоннинг ота-онаси очарчилик йилида — бундан тўрт йил бурун ўлган эдилар. Бояқиш Ойхон беш ёшлик Турдибой деган укаси билан қўш давоми…\nКўм-кўк майсалар, яхши сабзалар билан ўралган кенг, гўзал бир қирнинг устида бир айғир от ёлғиз ўзи ўтлаб юрар эди. Янги чиққан ям-яшил, кўм-кўк ўтларнинг энг яхшисини толалаб-толалаб ер эди. Еб, қорни тўйгандан сўнг у ёқ-бу ёққа ўйноқлаб, кишнаб юрар эди. давоми…\nБир кун бир деҳқон саккиз ёшли ўғлини етаклаб боғчасига кирди. Боғчада олма, нок, шафтоли, ўрик, анор, анжир ҳам узум каби ҳар турли емиш оғочлари ям-яшил бўлиб кўкарган. Урикларнинг довуччалари ёш болаларни қизиқтирадиган бир тусда осилиб турган эди. Ота-бола боғчада кеза-кеза давоми…\nҲаво қиш ўлдиғиндан ғоят совуқ эди.Кўчалар билчираб битған, бутун атрофни балчиқлар ифлос қилиб ташлаған эди. Шул балчиқларнинг ўртасиндан, балчиқларға ботған, кийимлари йиртилған, икки кўзи нобажо бир етим бола қўлида асо ушлаб келмоқда эди. Лекин бу етим болани кўрған инсон ҳар давоми…


Bank boshqaruvi tŏgrisida nizom | UTBANK\nНизом «UTBANK» акциядорлик жамияти Бошқарувининг мақомини белгилайди ва унинг ишини, аъзоларини тайинлаш тартибини, шунингдек ҳар бир аъзосининг ҳуқуқ ва мажбуриятларини тартибга солади. Бошқарув деганда Бошқарув раиси ва унинг аъзолари, тушунилади.\nБанк Бошқаруви банкнинг жорий фаолияти устидан раҳбарликни амалга оширади. Банк Кенгаши ва акциядорлар умумий йиғилиши қарорларини бажариш Бошқарув раиси вазифасига киради.\nАмалдаги тартибга мувофиқ, Бошқарув аъзолари таркибига Раис ва унинг ўринбосарлари ҳамда банк бош бухгалтери ва юридик хизмат бошлиғи киради. Шунингдек Бошқарув таркибига банкнинг асосий бўлинмалари раҳбарлари кириши мумкин.


Стивен Хокинг издошлари ёнгинамиздаги ўзга сайёраликларнинг радиосигналини ушлашди! - Terabayt.Uz\nСтивен Хокинг издошлари ёнгинамиздаги ўзга сайёраликларнинг радиосигналини ушлашди!\nЕрдан ташқаридаги онгли мавжудотларни излашга йўналтирилган SETI глобал ташаббуси ўз фаолиятини якунлашини эълон қилган. Лекин яқиндагина бу борадаги изланишлар тарихидаги энг самарали натижа қўлга киритилди.\nBreakthrough Listen лойиҳаси ҳам сайёрамиздан ташқарида ҳаёт аломатларини аниқлашга қаратилган бўлиб, унинг асосчиларидан бири машҳур физик Стивен Хокинг эди. Ушбу тадқиқотчилар яқиндагина Кентавр юлдуз туркумидаги энг ёруғ юлдуз – Проксима тизимидан сигнал қабул қилишди. Бу – бизнинг Қуёшга энг яқин юлдуз эканлигини ҳисобга олсак, вазият қизиқ тус олмоқда.\nСигналнинг частотаси 980 МГц диапазонида эканлигига кўра, у сунъий йўлдошдан ёки космик зонддан келаётгани йўқ. Унинг частотаси тез-тез ўзгариб туришидан ташқари, у айнан Проксима атрофида айланаётган сайёрадан келмоқда.\n«Бунинг Кентавр Проксимасидан келаётган сунъий сигнал бўлиши эҳтимоли жуда юқори. Биз ўзга сайёраликларни жуда узоқ изладик; уларнинг шундоққина бизга энг яқин юлдуз туркумида бўлиб чиқишлари жуда ажойиб», – дейишмоқда кашфиётчилар.\nБироқ олимларнинг кўпчилиги бу сигналнинг ғайризаминий цивилизацияга тегишли эканлигига шубҳа билан қарамоқдалар. Уларнинг фикрича, кўрсатилган ерда ўзга сайёралик онгли мавжудотларнинг борлиги эҳтимоли 0,01 фоизга яқин.\nЎҚИНГ: Ўзга сайёраликлар чиндан борми? Жуманазар акага ишониш учун 10 сабаб\n#космос #янги технологиялар #Ўзга сайёраликлар #номаълум учар жисмлар


Кутилмаган бурилиш, «Шохюзбек», 93 ёшли отахон ва Севара Назархонаванинг онаси билан учрашув – Шавкат Мирзиёев «командаси» Шайхонтоҳур туманига борди - EFFECT.UZ\nКутилмаган бурилиш, «Шохюзбек», 93 ёшли отахон ва Севара Назархонаванинг онаси билан учрашув – Шавкат Мирзиёев «командаси» Шайхонтоҳур туманига борди\n. 19:41 | 23.11.2021\nПрезидент Шавкат Мирзиёев 23 ноябрь куни Тошкент шаҳрининг Шайхонтоҳур туманидаги Сархумдон маҳалласига борди. Бу ҳақда президент матбуот хизмати хабар бермоқда.\nТашриф давомида Президент 93 ёшли отахондан дуо олди ва унга чойхона қуриб беришни ваъда қилди ва кутилмаганда белгиланган маршрут бўйлаб юрмай, тахминан 5 км радиусни пиёда кезиб чиқди ва Шайхонтоҳур болалар ва ўсмирлар спорт мактаби, 41-мактабнинг аҳволи билан танишди ва йўлда “Шохюзбек” билан танишди.\nШундан сўнг маҳалладаги боққа кўчатлар ўтқазди. Кейинчалик эса хонанда Севара Назархоннинг онаси билан суҳбат ўтказди.\nДастлаб Шавкат Мирзиёев маҳалладаги шароитларни кўрди. Ҳарбий ватанпарварлик майдончаси билан танишув чоғида бу ерга аскар ва спортчиларни жалб этиб, ёшларни миллий ғурур ва мардлик руҳида тарбиялаш юзасидан тавсия берди.\nМаҳаллада “Яшил макон” лойиҳаси доирасида кўчатлар экилиб, мўъжаз боғ барпо этилган. Шавкат Мирзиёев маҳалла оқсоқоллари билан бирга ушбу боққа кўчатлар ўтқазди. Нуронийлар Ўзбекистонда ҳамиша тинчлик, халқимиз фаровонлик тилаб дуо қилди. Шу ерда “Шохюзбек” билан кутилмаган учрашув бўлди ва ушбу воқеа ижтимоий тармоқларда жуда кўп позитив муҳокамаларга сабаб бўлди.\nДавлат раҳбари кутилмаганда Гулобод маҳалласига ҳам ўтиб, мавжуд ҳолатни кўздан кечирди, одамлар билан суҳбатлашди.\n93 ёшли Анвархўжа ота Президентни дуо қилди, маҳалладаги ўзгаришларни таъкидлаб, оталар чойхонаси қуриб беришни сўради.\nУшбу воқеадан кейин Гулобод маҳалласида Шайхонтоҳур тумани Болалар ва ўсмирлар спорт мактаби ҳамда 41-умумтаълим мактабига борди ва ердаги ўқувчиларга мурожаат қилди:\n“Кўраяпсизлар, таълим билан муаллимга шароит яратишга ҳаракат қилаяпмиз. Бугун бу ерга келиб, ўзимга кўп хулоса қилдим. Бу мактаб биносини ҳам янгилаймиз. Фанлар учун, спорт учун яхши шароитлар бўлади. Бугун бир тарихий кун бўлиб қолади”, – деди Шавкат Мирзиёев.\nКейинчалик Шавкат Мирзиёев Олим Хўжаев маҳалласида бўлди ва бу ерда реновация дастури бошланишини маълум қилди.\nМаълум бўлишича, маҳалладигаи 2 қаватли уйлар эксплутациясига 65 йил бўлган. Эскирган уйлар бузилишидан олдин бу ерда 9 қаватли уйлар қурилади.\nУйлар тўлиқ битгандан сўнг эски уйлар бузилади ва аҳоли янги уйларга кўчирилади. Битта бузилган хонадонга битта янги хонадон берилади.\nШавкат Мирзиёев бу ерда яшовчиларнинг кайфияти, бунга муносабатини ўрганиш учун нуроний онахонлар билан учрашди.\nСевара Назархоннинг онаси ва Шавкат Мирзиёевнинг учрашуви ҳам ўзига яраша қизиқ воқеа бўлди.\nМашҳур қўшиқчининг онаси “Мен сизга нон бермоқчиман” деб мурожаат қилди ва Президент Муҳтарамхон Бекназарова билан самимий руҳда суҳбатлашди.\nTeglar:«Шохюзбек», Кутилмаган бурилиш, Ўзбекистон, Шавкат Мирзиёев, Шайхонтоҳур\n«Бугун бир тарихий кун бўлиб қолади» - Шавкат Мирзиёев


Екатеринбургдаги поездда бомба борлиги ҳақида ёлғон хабар берган қирғизистонлик аёл ҳибсга олинди\n12:03 / 20.11.2015\nРоссиянинг Екатеринбург шаҳри темир йўл суди поездда бомба борлиги ҳақида ёлғон хабар берган қирғизистонлик аёлни 17 декабрга қадар ҳибсда сақлаш ҳақида қарор қилди. Бу ҳақда суд матбуот хизматига таянган ҳолда ТАСС агентлиги хабар бермоқда.\nАйтилишича, 17 ноябрь куни Новосибирск-Адлер поездидан 400 йўловчи эвакуация қилинган. Бунга поездга бомба қўйилгани ҳақидаги ёлғон хабар сабаб бўлган. Текширувда ҳеч қандай портловчи ускуна топилмаган.\nТез орада бу хабарни қирғизистонлик аёл бергани аниқланиб, у қўлга олинди. Тергов натижасида аниқланишича, у йўловчи аёллардан бирига бўлган шахсий адовати туфайли бу ишни амалга оширган.


"Иккинчи тўлқин юз бериши эҳтимоли баланд". Коронавирус қишда кўпроқ тарқаладими? - Darakchi\nЖАМИЯТ 07.08.2020, 08:30\nБу саволга ҳозирча расман жавоб берилмаган бўлса ҳам, бошқа вируслар ҳақидаги маълумотларга таянган ҳолда, "ҳа" деб жавоб беришимиз мумкин, дея ўрганишларини маълум қилган шифокор, фармацевт, блогер Абдулазизхон Акрамов шахсий блогида.\nCovid-19ни келтириб чиқарган янги коронавирусдан ташқари, шамоллаш симптомларига сабаб бўладиган яна тўрт хил коронавирус мавжуд. Бундан ташқари, грипп, риновирус ҳамда нафас йўлларига таъсир ўтказувчи РСВ (Респиратор-синцитиал вирус) вируслари ҳам бор.\nЛондондаги Гигиена ва Тропик (иссиқ мамлакатлар-таҳр.) касалликлар институтидан доктор Рэйчел Лоунинг айтишича, қишда авжига чиқадиган бошқа вирусларга қарайдиган бўлсак, мавсумий таъсир ҳақида сўз юритиш ўринли.\n"Аммо бунинг сабаби об-ҳаво шароитларими ёки одамларнинг ҳаракатларими, бу ҳақда аниқ хулоса йўқ", дейди олима.\nБарча вируслар совуқ ҳавода инсон танасидан ташқарида узоқроқ вақт яшайди. Британия ҳукуматининг Фавқулодда вазиятлар учун илмий-маслаҳат гуруҳи (Sage)га кўра, коронавирус учун идеал ҳарорат +4 градус.\nҚолаверса, қишда вируснинг фаоллигини пасайтирадиган Қуёш ультрабинафша нурлари кам бўлади.\nҚишда кўп вақтни ёпиқ бинода ўтказамиз; деразалар ёпиб қўйилгани учун ҳаво айланиши кам. Бутун бу омиллар коронавируснинг тарқалишига ёрдам беради.\nБритания Тиббиёт Академияси тайёрлаган ҳисоботда айтилишича, энг пессимистик тахминларга кўра, бу йил қишда мамлакатда 250 мингдан ортиқ ўлим ҳолатлари бўлиши мумкин.\nВирусга чалинган одамнинг қанча одамга юқтиришини ҳисоблаш учун қўлланиладиган "R" (репродукция-таҳр.) даражаси бунда асосий рол ўйнаши айтилади.\nҲозирда 1 дан пастда бўлган "R" сонининг қишда 1.7га кўтарилиши кутилади.\nКарантиндан аввал Британияда "R" они 3 дан баланд бўлган.\nЛондон Империя коллежидан профессор Кэнди Барклейнинг айтишича, одамларнинг хавотирларида жон бор.\n"Иккинчи тўлқин юз бериши эҳтимоли баланд. Жамоа иммунитети даражасига чиққанимиз йўқ ва иккинчи тўлқин учун қиш жуда қулай вақт. Ҳозирда катта бир мавҳумлик олдида турибмиз ва иккинчи тўлқин ёмонроқ бўлиши мумкин", - дейди британиялик олим.\nҲозирда Британия аҳолисининг 5 фоизи коронавирусга чалингани, 95 фоиз аҳолининг вирусга қарши ҳеч қандай иммунитети йўқлиги айтилади.\nВирус назоратдан чиқиб кетганида нималар бўлишини АҚШ мисолида кўрса бўлади


Ҳарбийларни ўлдирган Нидал Ҳасан олий жазога ҳукм қилиниди\n02 июл 2022, Тошкент вақти: 01:20\nАҚШ суди 2009 йилда Форт Фуд ҳарбий базасида 13 кишини ўлдирганликда ва 30 кишини яралаганликда айбланаётган майор Нидал Ҳасанни ўлим жазосига ҳукм қилди.\nҲукмга биноан Ҳасанга ўлимга сабаб бўлувчи инъекция қилинади.\nҲарбий базада қўлга олиш чоғида яраланганидан кейин ногиронлик аравачасига ўтириб қолган Ҳасан ҳукмни ҳис-ҳаяжонсиз тинглади. Ҳасан ҳарбийларни ўлдирганини тан олган.\nҲасаннинг айтишича, ўз наздича, ноқонуний урушга юборилишнинг олдини олиш мақсадида ҳарбийларни ўққа тутган. У АҚШни Афғонистон ва Ироқда “мусулмонларга зўравонлик қилганликда” айбламоқда.


Сомондан мўъжиза яратган истеъдод соҳиби - Darakchi\nСомондан мўъжиза яратган истеъдод соҳиби\nРекорд 15.12.2017, 15:26\nЎзбекистон Республикасининг Биринчи Президенти Ислом Каримовга йўлланган самимий мактубда ана шундай сўзлар бор эди. Чиндан ҳам бугун Жасур ўзини имконияти чекланган, деб ҳисобламайди. Сабаби у ҳамма ҳам қила олмайдиган ва кўрганни ҳайратга соладиган нодир ҳунар соҳиби, бетакрор санъат асарларининг муаллифи. Бир сўз билан айтганда, оддийгина сомондан мўъжиза ярата олган истеъдод эгаси. Айнан Жасур сомон санъатини ҳақиқий санъат даражасига ва ноёб ҳунар сифатида олиб чиқди. Хўш, у сомон санъатига қандай кириб келди? Уни қачон санъат ва ҳунар даражасига олиб чиқди?\nЖасур ЖУМАЕВ, “Ўзбекистон белгиси” кўкрак нишони, “Жасорат” медали соҳиби:\n— 2004 йилда коллежда ўқиб юрган кезларим отамнинг дўсти Владимир Петрович Фотиннинг маслаҳати билан илк бор сомон санъати сирларини ўргана бошладим ва шу йўналишда устозим Отабек Йўлдошевга шогирд тушдим. Уларнинг ёрдами билан бу ҳунарнинг нозик томонларини, машаққатли жиҳатларини ўргандим ва кейинчалик ўз ижодий ишларимни ярата бошладим. Лекин шу инсоннинг қўлига шогирд бўлиб келгунимга қадар ҳеч қачон бу ҳунарни ўрганаман, эгаллайман, деб хаёлимга келтирмаганман.\n— Маълумки, ҳунармандчиликнинг тури кўп, аммо сомон санъати ҳақида ҳамма ҳам билавермайди. Бу ўзи қандай ҳунар? Сомонга қандай ишлов берилади-ю, нималар ясалади?\n— Сомон санъати азалдан ҳам мавжуд бўлиб, асосан Европа мамлакатларида кўп учрайди. Бироқ уларнинг ижодий ишларида сомон турли рангларга бўялиб, ишлов берилганлигини кўришимиз мумкин. Биз ишларимиз учун далаларда ўсадиган ёввойи жавдардан фойдаланамиз ва сомоннинг рангидан ўз ҳолича фойдаланишга, миллийликни сақлаб қолишга ҳаракат қиламиз.\nАввало териб келинган ёввойи жавдардан сомонлар ажратиб олинади ва қандай мақсадда фойдаланишимизга кўра турларга бўлиб оламиз. Масалан, уй, одам, табиат манзараси. Ясалаётган расмнинг тўқроқ ёки очроқ бўлишига қараб сомонга олов ёрдамида ишлов берамиз. Энг муҳими, шаклларни ниҳоятда эътибор билан аниқ ўлчамларда қирқа олиш. Бунинг учун ўта кичик ҳажмдаги қайчилардан фойдаланилади. Ҳаттоки, катта ҳажмдаги асарларни ҳам ана шу майда қайчи билан ишлаб чиқамиз.\nҚаҳрамонимизнинг сўзларини эшитиб, халқимизнинг “игна билан қудуқ қазиш” деган ибораси ёдимизга тушди. Жасур бу қудуқни улкан сабр ва матонат билан қазиди, орқага чекинмади. Ана шундай шижоат, ғайрат ва тинимсиз меҳнат ўз мевасини бера бошлади. Унинг ижодий ишлари нафақат республикамиз, балки дунё давлатлари томонидан эътироф этила бошлади, хорижий кўргазмаларда унинг мўъжизавий санъати юксак баҳоланди. Ана шундай иштироклари натижаси ўлароқ, Жасур 70 дан ортиқ республикамиз ҳамда хорижий давлатларнинг дипломи, сертификат ва фахрий ёрлиқлари билан тақдирланди. Юртимиз ҳунармандчилигига ўзгача санъат тури билан қўшган ҳиссаси учун Жасур Жумаев2012 йилда “Ўзбекистон белгиси” кўкрак нишони, 2015 йилда “Жасорат” медали ва “Эътироф-2015” тақдирлаш маросимида “Йилнинг энг яхши ҳунарманди” йўналиши бўйича ғолибликни қўлга киритди.\n“Кўплаб кўргазмаларда иштирок этдим, давлатимиз мукофотларига сазовор бўлдим. Биринчи юртбошимиз Ислом Абдуғаниевич Каримовга миннатдорчилик билдириб ёзган мактубимнинг кейинчалик “Президентга мактублар” китобида босилиб чиқиши мен учун энг катта эътибор ва эътирофлардан бири бўлди...”, — деб ғурурланади Жасур.\nҲозир Жасур Жумаев ўзи таълим олган Камолиддин Беҳзод номидаги Миллий рассомлик ва дизайн институтида дарс беради. Шунингдек, ўз устахонасида бир қанча шогирдларига ноёб ҳунарини беминнат ўргатиб келмоқда. Куз ойларида эса у “Сомон санъати” кўргазмасини ташкиллаштирмоқчи. Биз ҳам истеъдодли ҳунармандимизга ижодий муваффақиятлар тилаб қоламиз.\nБелоруссиялик жангчи Андрей Орловский UFC рекордини ўрнатди\n+18.97° облачно с прояснениями\nАҚШда коронавирусдан тузалганлар қандай касалликка дуч келмоқда?\nШомуродов "Рома" сафида Конференциялар лигаси ғолибига айланди\nЭлдор Шомуродов - "Рома"нинг энг тезкор футболчиси деб топилди\n“Бугунги сериалларда суратга тушганимдан кўра, уйимда фарзандларимга ўз вақтида иссиқ овқатини берсам ёки бирга дарс қилсам, фойдалироқ”. Салкам саккиз йил деганда театрга қайтган Шодия Абдуқодирова билан интервью\nЧирчиқда мактаб ўқувчилари 58 ёшли эркакни ургани бўйича жиноят иши қўзғатилди\nТошкент - Истанбул йўналиши бўйлаб ҳаракатланган самолёт нега манзилга етмай мажбурий тўхтади? Uzbekistan Airways расмий маълумот берди\nФарғонада ўқитувчидан гап эшитган ўқувчи қиз ўзини деразадан ташлади (видео)\nAфғонистонда кетма-кет портлаш содир бўлди. Қурбонлар бор


"Қримликлар ҳаётлари буткул ўзгариб кетишидан хавотирда" - BBC O'zbek\nImage caption Қримликликлар ўзгаришларни оғриқли қабул қилишмоқда, деб айтади Линур Юнусов.\nУкраина атрофидаги воқеалар ривожланишда давом этаркан, Россия парламентининг олий палатаси Қрим Олий Кенгашининг пайшанба кунги қарорини қўллаб чиққан.\nОлий палатага кўра, агар, референдумда Қрим халқининг аксарияти ёқлаб овоз берса, улар ҳам минтақанинг Россияга қўшилишини дастаклашади.\nҚримнинг Россия таркибигига кириши керакми-йўқлигига оид референдум яна тўққиз кундан кейин бўлиб ўтади.\nҒарб томонига кўра эса, бўлажак референдум Украина конституциясига зид бир иш бўлади.\nБи-би-си Ўзбек хизмати Қримдаги сўнгги вазият ва одамлар орасидаги кайфиятни билиш учун маҳаллий журналист Линур Юнусов билан боғланди:\nЛинур Юнусов : Вазият анча нотинч. Одамлар қайғуда. Ҳавода, урушники деб бўлмаса-да, қандайдир ёқимсиз бир кайфият ҳукмрон. Чунки ён-атрофда қуроллилар тиқилиб кетган. Ўзларини танитмасликка ҳаракат қилишаётган бўлса ҳам, уларнинг россияликлар экани ҳаммага беш қўлдек аён. Буни ўзлари ҳам билдириб қўйишади. Агар, ўз кузатувларимдан келиб чиқиб айтсам, Қримнинг аксарият аҳолиси ўзгаришларга тайёр эмас. Устига устак, чегараларнинг ёпиб қўйилиши ёки минтақанинг Украинадан бўлиб ташланиши каби янгиликларга. Мен жуда кўп одамлар билан гаплашдим. Аксарияти оиласи, бола-чақасининг омонлигини ўйлаб, бу ердан кетишмоқчи. Вақтинчаликка. Кўпчилик пойтахт Киев ва Львовдаги яқинлариникига бориш ҳаракатида.\nБи-би-си: Бозору дўкон, мактабу боғча, касалхонаю шифохоналар очиқми? Одамларга хизмат кўрсатишаяптими? Бирор бир маҳсулот тақчиллиги юзага келгани қанчалик кузатилади?\nЛинур Юнусов : Ҳа, ҳамма нарса ишлаяпти. Мактаблар ҳам очиқ. Аммо ўқувчиларнинг сони саноқли бўлиб қолган. Ота-оналари қўрқиб, болаларини мактабга юбормай қўйишган. Қолганлар эса, аллақачон бошқа ерларга кетиб бўлишган. Дўконларда ҳам бирор нарса тақчил эмас. Аммо турли ёрма ва консерваларнинг чўғи кам. Одамлар қўрқиб, ғамлаб қўйишган. Нон-пон, қолган маҳсулотларни бемалол топса бўлади.\nImage caption Ҳамма ёқда қуроллилар.\nБи-би-си: Мана, сиз, Қримнинг ўзидасиз. Ҳозир у ердаги одамларнинг асосий қайғуси нима? Улар кўпроқ нимадан ташвишда?\nЛинур Юнусов : Биласизми, бу ердаги аксарият ҳалиям Шўрочасига ўйлашади. Ҳар қандай ўзгаришларни жуда оғриқли қабул қилишади. Дейлик, собиқ Шўролар Иттифоқининг парчаланишидан ҳам зўрға ўзларига келишган. Шундан ҳам, тасаввур қила олсангиз бўлади. Энди ўргандик, дейишганида, яна ҳаммасини қайттан бошлашни айтинг. Ҳозир минтақа аҳолисининг15 фоизини ташкил этувчи қрим татарларининг ҳам бошлари қотган. Улар тушиб қолган вазият ҳам осон эмас. Қрим татарлари ҳам аллақачон ўз фуқароликларини ўзгартириб бўлишган. Бошқа бир давлатнинг фуқароси бўлиб кўникишган. Қайтиб Россияга таркибига қайтишни исташмайди. Устига устак, улар ҳозир ўзларига қарши қандайдир провокациялар бўлиши мумкинлигига оид гап-сўзлардан ҳам қўрқиб қолишган. Чунки қрим татарлари Қримнинг Россия таркибига қўшилишига мутлақ қаршилар. Ҳозир кўпчиликни ана шу муаммолар ўйлантирган.\nБи-би-си: Агар, минтақа аҳолиси орасидаги умумий кайфиятдан келиб чиқиб айтадиган бўлсак, уларнинг бўлажак референдум ҳақидаги мавқеълари қандай? Уларнинг ёндашувларида қандайин қараш кўпроқ устунлик қилади?\nЛинур Юнусов : Биласизми, ҳозир кўпчилик референдум ҳақида қайғураётгани ҳам йўқ. Чунки, референдум бўлиш-бўлмаслигидан қатъиназар, одамлар ўзларини аллақачон Россия таркибида, деб ҳис қилишади. Аммо уларнинг орасида Россия таркибида бўлишни хоҳлаётганлари баробарида, бунга қарши мавқеъда бўлганлари ҳам оз эмас. Демоқчиманки, кўпчиликнинг ҳафсаласи пир бўлган. Улар референдум ортидан, ҳаётлари буткул ўзгариб кетишидан хавотирдалар. Чунки ўтган чорак аср давомида Қрим Украинага буткул чатишиб кетган. Қариндош уруғлари бор, болалари бориб таҳсил олишади. Улар бунинг қанчалик оғриқли жараён бўлишини англаб етишмоқда. Чунки сўнггига қадар одамлар воқеаларнинг бундай тус олишини кутишмаганди. Мана, ҳозир қрим татарлари бўлажак референдумни буткул бойкот қилишларини айтишмоқда. Ҳали бундай мавқеъдаги инсонларнинг сони янада ортиши тайин. Аммо, афсуслар бўлсин, референдум ғояси ташаббускорлари бўлган одамларни бу нарса қизиқтирмаслиги тайин.\nВидео "Қрим энди Россия Федерациясининг бир қисми"\nВидео Қрим татарлари уйларини ташлаб чиқишмоқда\nВидео Қримнинг қисқача тарихи


Сув тошқинидан жабрланган аҳоли орасида партия аъзолари ҳам бор | "Адолат" СДП\nСув тошқинидан жабрланган аҳоли орасида партия аъзолари ҳам бор\nСардоба сув омбори воқеаси сабаб маънавий ва моддий ёрдамга эҳтиёжманд инсонлар сони бисёр. Президентимизнинг саъй-ҳаракатлари, далдаси билан вазият бирмунча яхшиланаётган шу кунларда Сардоба, Оқолтин, Мирзаобод туманларидаги 12 мингга яқин аҳолининг баъзилари ўз уй-жойларига қайтган бўлса, қолганлари эртанги кунга умид билан вақтинчалик бошпаналарда истиқомат қилиб турибди. Тўғри, бугун ҳар қандай саҳоват карвонлари-ю, хайрия тадбирлари Сирдарё томон йўналтирилмоқда. Лекин шароит ҳар қанча яхши бўлмасин, аҳоли барибир ўз уйини соғинмоқда.\nДемак, бундай вақтда халқнинг ишонган вакили сифатида сиёсий партиялар ва депутатлар ўзимизни четга олмай, уй-жойсиз қолган вилоятдошларимизга ёрдам қўлини чўзишимиз зарур бўлади. Бугун талофатдан жабр кўрган ҳудудларда кенг кўламдаги тозалаш, ободонлаштириш ва қайта қуриш ишлари бошлаб юборилди. Бу ҳам бўлса халқ бирлашса, ҳар қандай муаммо даф қилинишидан ифода. Хайрли амал йўлида сафлашган инсонлар икки гуруҳда ўз ғамхўрлигини намоён қилмоқда. Яъни, янги Сардобани қуриш ва эвакуация қилинган аҳолига етарлича турмуш шароитини яратиб бериш. Демак бизнинг ёрдамимизга муҳтож инсонларнинг умид-ишончи ҳайрия тадбирларимизга ташаббус берди, десам муболаға бўлмайди.\nСув тошқинидан кўпроқ зарар кўрган Сардобадаги партия туман Кенгаши раиси сифатида мен ҳам махалладошларим қатори офатдан зарар кўрган тўққизта оилани ўз хонадонимга жойлаштирдим. Бугун улар билан бир оиладек ҳамжиҳат бўлиб кетдик. Тўғриси талофат кунлари улар жуда тушкун ва стресс холатида эдилар. Хотин-қизлар, ёш болалар эрта тонгда юз берган воқеани тўла англаб ҳам улгурмаган, руҳиятидаги жараёнлар уларни ташвишга солаётган эди. Албатта, бу ҳеч кимнинг бошига тушмасин экан. Лекин биз маҳалладошлар бирлашиб қандай қилсак уларга таскин, далда бўлиш ҳақида изланар эдик. Шунда қўшним телевизорда Президентимизнинг Сардобага ташрифини намойиш этишаётганини айтиб қолди. Бизнинг уйда меҳмон бўлиб турган жабрланган тумандошларимизга ҳар бир соатдаги янгиликларни кўрсатиб таҳлиллаб бордим.\nБуни қарангки, Президентимизнинг интервьюлари, халқнинг бирлашгани, барча кучлар сардобаликларни қўллаб-қувватлашга қаратилганини кўрган меҳмонларимизнинг руҳиятида ишонч, умид ва энг муҳими таскин пайдо бўлди. Мен бу ҳолатнинг бевосита гувоҳи бўлганим учун таъкидлаяпманки, бошга қайғу ва офат тушган вақтда халқнинг бирлашиши руҳий мадад бериш қудратига эга экан. Шундан келиб чиқиб, Халқ депутатлари Сардоба туман Кенгашидаги 3 нафар депутатимиз билан талофат оқибатлари бартараф этилаётган айни кунларда ҳақиқий ҳолатни ўрганиб чиқдик. Чунки жабрланган аҳоли орасида бизнинг партияга ишонган, номзодлармизни қўллаб-қувватлаган аъзоларимиз ҳам бор. Ўрганишларимиз натижасида қуйидаги маълумотларга эга бўлдик.\nСардобадаги 15 та маҳалладан 3 таси “Қўрғонтепа”, “Юртдош”, “Дўстлик” маҳаллалари зарар кўрган. Шундан “Қўрғонтепа” маҳалласининг 530 та (975 та оила, 4150 нафар аҳоли) хонадонидан 509 таси (1063 та оила, 3777 нафар аҳоли), “Юртдош” маҳалласининг 715 та (723 та оила, 3992 нафар аҳоли) хонадонидан 686 таси (694 та оила, 3273 нафар аҳоли), “Дўстлик” маҳалласининг 620 та (867 та оила, 4729 нафар аҳоли) хонадонидан 595 таси (832 та оила, 3736 нафар аҳоли) зарар кўрган.\n“Қўрғонтепа” маҳалласидаги бошланғич партия ташкилоти жойлашган жойи Ғ.Ғулом ҚВП бошланғич партия ташкилотига бириктирилган аъзолар сони 22 нафар.\n“Дўстлик” маҳалласида бошланғич партия ташкилоти жойлашган жойи Сардоба Агросаноат касб-ҳунар коллежи бошланғич партия ташкилотига бириктирилган аъзолар сони 18 нафар. Т.Малик ҚВП бошланғич партия ташкилотига бириктирилган аъзолар сони эса 15 нафар.\n“Юртдош” маҳалласида бошланғич партия ташкилоти жойлашган жойи “Сардобада Абдусалим чорваси” фермер хўжалиги бўлиб, бириктирилган аъзолар сони 6 нафарни ташкил қилади.\nДемак биз мазкур маҳаллалардаги БПТларимизни қайтадан тиклаш ва аъзоларимизни ҳолидан хабар олишимиз, партия аъзолик гувоҳномаларини янгитдан расмийлаштиришимиз зарур бўлади. Чунки мазкур БПТларимиз ҳам тошқин натижасида зарар кўрган. Бундан аввал эса биз партия фаоллари ва депутатларимиз билан айнан зарар кўрган партиядошларимизни вақтинчалик кўчирилган жойларига бориб, улар ҳолидан хабар олдик. Баъзилари Боёвут, Ховос, Сайхунобод туманларида, қолганлари Янгиер шаҳридаги ётоқхоналарда экан. Улар билан суҳбатлашганимизда “Сардоба сари саҳоват карвони” лойиҳаси ҳақида ҳам маълумот бердик.\nКуни кеча Янгиер шаҳрига келган партия Сиёсий Кенгашининг мазкур карвонининг илк сафари ҳақида улар ҳам миннатдорчилик билан сўз юритишди.\n– Жуда ҳам ҳурсанд бўлдик, партия раислари, депутатларининг келиб шароитларимиз билан танишиб, коллеж ётоқхонасига кириб ўз совғаларини топширишганида шу партиянинг аъзоси эканлигимидан ҳурсанд бўлдим, -дейди биз билан суҳбатда “Юртдош” маҳалласида истиқомат қилувчи ва айни вақтда вақтинча Янгиер педагогика коллежи ётоқхонасида бўлиб турган Шаҳноза Болибекова.\nДемак, биз ташкил қилган ишчи гуруҳимиз билан ана шундай руҳиятни аъзоларимизда янада оширишимиз зарур бўлади. Партия лойиҳалари бизга бу каби ишларда ас қотади. Шунингдек, туман Кенгашидаги депутатларимиз ҳам ҳар куни уларнинг ҳолидан хабар олиб, шахсий ҳужжатларни расмйлаштириш ёки бошқа масалаларда ёрдам беришига келишиб олдик. Шундай экан, эзгу ишлар умримиз дафтарига хайрли амаллар билан битиладиган муборак кунларда халқимиз бошига тушган навбатдаги синовда бирлашайлик, эҳсону-савоб йўлида имкониятларимизни сафарбар қилайлик. Зеро, саховат сўзининг асл маъносида саҳийлик, хайр ва аҳиллик маънолари мужассам.


бўйича ҳужжат топширган ва тест синовларидан ўта олмаган талабаларга «суперконтракт» асосида ўқишга рухсат берилди. Бу ҳақда олий таълим соҳасидаги ...\nЯқинда қабул қилиниши режалаштирилаётган Давлат қабул комиссияси қарори билан, супер-контракт нархлари арзонлашиши кутилмоқда.\nСамарқандда неча киши «суперконтракт»да ўқияпти?\nқизиқиб кўрди. Маълум бўлишича, вилоятда жами 667 нафар йигит-қиз «суперконтракт» асосида ўқимоқда. Жумладан, Самарқанд давлат университетида ...


Венохелп narxi - Toshkent va butun O'zbekiston bo'yicha\nВенохелп ТАБЛЕТКА 450мг/50мг №30\nфаол моддалар: 450 мг диосмин, 50 мг гесперидин.\nёрдамчи моддалар: повидон К30, натрий кроскармеллозаси, магний стеарати, микрокристалл целлюлоза.\nТаблеткалар. 10 таблеткадан блистерда. 3 ёки 6 блистер тиббиётда қўлланилишига доир йўриқномаси билан бирга картон қутига жойланган.\nВенохелп препаратининг таркибига кирувчи фаол моддалар веноз қон-томирларга ва микроциркуляцияга таъсир кўрсатади. Бунинг натижасида, бир томондан, веноз қон-томирларнинг сиғими ва уларнинг эластиклиги пасаяди, бошқа томондан, капиллярларнинг патологик ошган ўтказувчанлигини камайтиради ва капиллярларнинг қаршилигини оширади.\nПрепаратнинг фармакокинетикаси, дори препаратини (бир марта), шу жумладан радиоактив нишонланган 14С-диосмин сақловчи препаратни ичга қабул қилган соғлом кўнгиллиларда ўтказилган.\nПрепарат оғиз орқали бир марта қабул қилинганидан кейин унинг сўрилиш даражаси (сийдик билан экскреция маълумотлари асосида) 58% ни ташкил этади; қон плазмасида максимал концентрациясига (диосминнинг умумий даражаси асосида) 12 соат давомида (диапазон: 8-24 соат давомида) эришади.\nЭнтероцитларда диосминдан кейинчалик биотрансформация учраши жараёнида қон плазмасида айланиб юрувчи глюкурон кислотасининг ҳосилалари ва турли фенол кислоталари, шу жумладан гиппурат кислотасига айланадиган агликон метаболити диосметин ҳосил бўлади.\nИчга бир марта қабул қилинганидан сўнг дастлабки 24 соат давомида дори воситасининг қабул қилинган дозасини 31% асосан сийдик билан чиқарилади. Препаратнинг умумий экскрецияси 109 ± 23% ни ташкил этади, бунда қабул қилинган дозанинг 58 ± 20% сийдик билан ва 51 ± 24% – меъда ичак йўллари (МИЙ) орқали (катта қисми дастлабки 24 соат давомида) чиқарилади.\nИчга бир марта қабул қилинганидан кейин препаратнинг ярим чиқарилиш даври (қон плазмасида диосметиннинг умумий концентрациясини аниқлаш асосида) тахминан 13 ± 5 соатни ташкил этади.\nҲавфсизлик профилини қисқача таърифи\nКлиник тадқиқотлар вақтида дори препарати ишлатилганида қайд этилган нохуш реакциялар ўртача даражада ифодаланган бўлган; улар асосан МИЙ томонидан (диарея, диспепсия, кўнгил айниши, қусиш) кузатилган.\nҚуйидаги нохуш реакциялар MedDRA бўйича структур-аъзолар синфларига мувофиқ санаб ўтилган. Нохуш реакцияларнинг учраш тезлигини кўрсаткичлари қуйидаги тарзда аниқланади: жуда тез-тез (≥ 1/10); тез-тез (≥ 1/100, аммо < 1/10); тез-тез эмас (≥ 1/1000, аммо < 1/100); кам ҳолларда (≥ 1/10000, аммо < 1/1000); жуда кам ҳолларда (< 1/10000); учраш тезлиги номаълум (мавжуд маълумотлар асосида баҳолаш мумкин эмас.\nНерв тизими томонидан: кам ҳолларда – бош айланиши, бош оғриғи, лоҳаслик.\nМеъда-ичак йўллари томонидан: тез-тез – диарея, диспепсия, кўнгил айниши, қусиш; тез-тез эмас – колит; учраш тезлиги номаълум* – қоринда оғриқ.\nТери ва тери ости тўқималари томонидан: кам ҳолларда – қичишиш, тошма, эшакеми; учраш тезлиги номаълум* – юз, лаб ва қовоқларни чекланган шиши, айрим ҳолатларда Квинке шиши.\n*Постмаркетинг даврда кузатилган нохуш реакциялар.\nЎткир геморройни симптоматик даволашда Венохелпни қўллаш тўғри ичакнинг бошқа касалликларини даволашни истисно қилмайди. Пациентда геморройнинг симптомлари препарат билан қисқа муддатли даволаш курсидан кейин сақланиб қолган ҳолатларда мувофиқ проктологик текширув ўтказиш ва мувофиқ даволаш масаласини кўриб чиқиш тавсия этилади.\nКучли дискомфорт, шу жумладан шиш, терининг рангини ўзгариши, тўқималарни маҳаллий зўриқиши, қизиб кетиш ҳисси, оёқларда оғриқ, айниқса бир оёқда оғриқ каби симптомлар ривожланган ҳолатларда пациент зудлик билан шифокорга мурожаат қилиши керак. Юқорида кўрсатилган симптомлар оёқ веналарини, сурункали веноз етишмовчилик билан боғлиқ тромбозининг оқибати бўлиши мумкин.\nВенохелп бир таблеткасида 1 ммоль (23 мг) натрий сақлайди, яъни деярли “натрий сақламайди”.\nҲомиладор аёлларда Венохелп препаратини қўллаш юзасидан маълумотлар йўқ ёки чекланган. Ҳозирги даврда мувофиқ қўшимча эпидемиологик маълумотлар йўқ.\nҲайвонларда ўтказилган тадқиқотларда препарат репродуктив функцияга салбий таъсир кўрсатмаган.\nЭҳтиёткорлик чораси сифатида Венохелп препаратини ҳомиладорлик даврида ишлатиш мумкин эмас.\nПрепаратнинг фаол моддалари / уларнинг метаболитларини кўкрак сути билан ажралиб чиқиши номаълум, шу сабабли янги туғилган чақалоқ / бола учун ҳавфни истисно қилиш мумкин эмас. Эмизишни тўхтатиш ёки Венохелп препарати билан даволашни тўхтатиш / давом эттириш масаласини қабул қилишда бола учун эмизишнинг афзаллиги ва она учун дори воситасини қўллашдан кутиладиган фойдани инобатга олиш керак.\nКаламушларда репродуктив токсикликни ўрганиш юзасидан ўтказилган тадқиқотларда препарат эркак ва урғочи каламушларнинг фертиллигига таъсир кўрсатмаган.\nАвтотранспортни ҳайдаш ва механизмларни бошқариш қобилиятига Венохелп препаратини таъсирига нисбатан тадқиқотлар ўтказилмаган. Шундай бўлса-да, препаратнинг умумий ҳавфсизлик профилини инобатга олиб, у автотранспортни ҳайдаш ва механизмларни бошқариш қобилиятига бироз таъсир кўрсатади.\n- оёқларда сурункали веноз етишмовчиликни (оёқларда оғирлик ҳисси, оғриқ, тунги тиришишлар) симптоматик даволаш;\n- геморройни (ўткир ёки сурункали) симптоматик даволаш учун қўлланади.\nПрепаратнинг фаол моддаларига ёки ёрдамчи моддаларидан бирортасига ўта юқори сезувчанликда препаратни қўллаш мумкин эмас.\nПрепаратни дори воситалар билан ўзаро таъсирини ўрганиш юзасидан тадқиқотлар ўтказилмаган. Постмаркетинг даврда препаратни бошқа дори воситалари билан бирор-бир клиник аҳамиятли ўзаро таъсирлари юзасидан хабарлар ҳозирги вақтгача кузатилмаган.\nЯроқлилик муддати тугагач қўлланилмасин.\nТавсия этилган дозаси – 1 таблеткадан суткада 2 марта (эрталаб ва кечқурун) ёки\n2 таблеткадан суткада 1 марта (эрталаб ёки кечқурун) қабул қилинади.\nЎткир геморройда препаратнинг дозасини суткада 2 марта 2-3 таблеткагача вақтинчалик ошириш мумкин.\nБолалар ва ўсмирларда препаратни қўллаш ҳавфсизлиги ва самарадорлиги аниқланмаган. Мувофиқ текширувлар ўтказилмаган.\nБуйрак ва жигар функциясини бузилишлари бўлган пациентлар\nБуйрак ва жигар функциясини бузилишлари бўлган пациентларда препаратни дозалаш бўйича алоҳида тавсиялар йўқ.\nКекса ёшдаги пациентларда препаратни дозалаш бўйича алоҳида тавсиялар йўқ.\nТаблетклар ичга овқатланиш вақтида, бутун ҳолда ва етарли миқдордаги суюқлик билан қабул қилинади.\nДаволашни бир неча ой давомида қисқа муддатли даволаш курслари билан ўтказиш тасия этилади.\nСимптомлари: дори воситасининг дозаси ошириб юборилиши хақида маълумотлар чекланган; МИЙ томонидан бузилишлар (диарея, кўнгил айниши, қоринда оғриқ кабилар) ва тери реакциялари (қичишиш, тошма кабилар) энг кўп кузатилган.\nДаволаш: дозаси ошириб юборилганида симптоматик даволаш ўтказиш керак.


Туризм мавсумида Тошкент-Иссиқкўл йўналишида самолёт парвоз қилади\n23 октябр 2021, Тошкент вақти: 23:31\nПарвозлар ҳафтасига бир марта-якшанба куни амалга оширилади.\nЎзбекистоннинг Тошкент шаҳридан Иссиқкўлнинг Томчи аэропортига биринчи парвоз 11 июль куни амалга оширилади. Бу ҳақда Бишкекдаги “Манас” халқаро аэропорти матбуот хизмати маълум қилди.\nБилдирилишича, “Ўзбекистон ҳаво йўллари” авиаширкати томонидан амалга ошириладиган рейснинг парвоз вақти 1 соат 30 минут бўлади. Парвозлар ҳафтасига бир марта-якшанба куни амалга оширилади.\nТошкентдан Томчи аэропортига рейслар 2017 йилнинг июлидан йўлга қўйилган эди. Аммо орадан бир йил ўтиб, 2018 йил июлида “Ўзбекистон ҳаво йўллари” Иссиқкўлга парвозлар йўловчиларнинг озлиги ва бунинг оқибатида рейс ўзини оқламаётгани ортидан тўхтатилганини билдирган эди.\nАйни пайтда ўзбекистонликлар Иссиқкўлга арзон транспорт воситалари бўлган автобус ва поездларда кўпроқ келаётгани айтилади.


Cамарқандда 22 ноябрь куни Инсон ҳуқуқлари умумжаҳон декларациясига бағишланган Осиё форуми инсон ҳақларидан кўз юмилиши фонида кечмоқда.\nПарадокс шундаки, президент Мирзиёев ва ЕХҲТ вакиллари иштирокида ўтаётган Самарқанддаги халқаро анжуман инсон ҳуқуқларини ёритгани учун босим кўрсатилган хоразмлик журналистларнинг судлари бошланган ва ортга сурилаётган бир кунга тўғри келди.\nЎз фаолияти учун калтакланган ва қамалган журналист\n22 ноябрь куни Хоразм вилояти Қўшкўпир тумани маъмурий суди урганчлик 47 яшар журналист Давлатназар Рўзметов шикояти бўйича ишни кўриб чиқиши керак эди. Бироқ Рўзметовнинг “Элтуз” нашрига билдиришича, бугун суд унга мажлиснинг 29 ноябрга қолдирилганини билдирган.\nШунингдек, суд давогар Рўзметовга танишиб чиқиш учун жавобгар томон – Қўшкўпир тумани ички ишлар бўлимининг 20 варақдан иборат иш ҳужжатларини тақдим қилган.\n“Хоразм ёшлари” газетаси муҳаррири ўринбосари Давлатназар Нурметов Қўшкўпир тумани ҳокимлиги биносидаги мажлисда мажбурий меҳнат ва инсон ҳуқуқлари бузилиши ҳолатини ўрганишга ҳаракат қилгани учун ҳоким буйруғи билан олиб кетилган, милиция томонидан калтакланган, шу йилнинг 29 октябрида етти сутка қамоққа ташланган эди.\nУйлари тортиб олинган журналистлар\n23 ноябрь куни эса Урганч шаҳрида хоразмлик журналистлар – ака-ука Бобожоновларнинг уйларини тортиб олиш юзасидан даъво аризасига кўра суд бошланиши кутилмоқда.\nШу йилнинг августида Хоразмда “Озодлик” журналисти Шуҳрат Бобожонов, “Элтуз” муҳаррири Қудрат Бобожонов ва уларнинг укаси, видеотасвирчи Ғайрат Бобожоновнинг Хоразмдаги уй-жойлари тортиб олинган.\nБу ҳақда уларга 6 ой ўтиб хабар берилган, кейинчалик улар судга шикоят қилишган эди.\nВазият яхшилангани ҳақида гапбозлик…\nИнсон ҳуқуқларини ёритиб келган кўплаб журналистлар форумга қўйилмаган. Жумладан, самарқандлик журналист Тошпўлат Раҳматуллаев фейсбукда бу юзадан фикрларини ёзиб қолдирди.\n“Ташкилотчилар ўзларининг охирги йиғилишига таклиф этишган эди. Бугун эрталаб тегишли органлар янги рўйхат тузганлигини ва камина унга киритилмаганлигимни айтишди”, деди у.\nСамарқанд форумига бағишлаб Тошкентда ўтказилган брифингда иштирок этган ўзбекистонлик журналист Юрий Черногаев хўжакўрсин тадбир ҳақидаги ўз фикрларини фейсбукда қолдирди.\n“Гапбозлик ва ўзаро бир-бириникини ялашдан бошқа нарсани кўрмадим. Ҳамма ҳамма нарсадан мамнун, вазият ҳаммасидан яхши…”.\ndata-title="Самарқанд форуми Ўзбекистонда инсон ҳақлари бузилишига ҳамоҳанг бошланди" data-description="
Cамарқандда 22 ноябрь куни Инсон ҳуқуқлари умумжаҳон декларациясига бағишланган Осиё форуми инсон ҳақларидан кўз юмилиши фонида кечмоқда.


Ногиронлиги бор шахслар учун нафақалар миқдори шу йил апрель ойидан унификацияланади - Anhor\nAnhor Все посты Ногиронлиги бор шахслар учун нафақалар миқдори шу йил апрель ойидан унификацияланади\n2022 йилнинг апрель ойилан бошлаб ногиронлиги бўлган шахсларга тайинланадиган нафақаларнинг миқдорлари бирхиллаштирлади ва янги доимий парваришга мухтож ногиронлиги бўлган болаларни парвариш қилувчи шахсларга янги нафақа жорий этилади. Бу ҳақда Молия вазирлиги хабар беради.\nОлдинги тартибга кўра, ногиронлик нафақалари турларининг миқдорларида кескин фарқланиш мавжуд бўлган. Хусусан, болаликдан ногирон бўлган шахсларга 622 минг сўм миқдорида нафақа тўлаб берилган. Аммо, ҳаёт давомида ногирон бўлиб қолган шахсларга эса тайинланадиган нафақа миқдори 440 минг сўмга тенг бўлган.\nЭндиликда эса, ногирон бўлиб қолиши муддатидан қатъий назар, ногиронлиги бўлган шахсларга бир ҳил миқдорда 622 минг сўмга тенг нафақа тайинланиб борилади. Даслабки ҳисоб-китобларга асосан 49 минг нафар ногиронлиги бўлган шахслар учун нафақа 41 фоизга ошади. Мазкур чорани амалга оширишга 2022 йилга қўшимча 81 млрд сўм ажратилади.\nТизимнинг ижтимоий адолатлилигини сақлаб қолиш мақсадида ногиронлиги бўлган шахсларга бериладиган нафақа миқдоридан паст бўлган ногиронлик пенсиялари миқдори 622 минг сўмгача етказилади. Бунда, ногиронлик пенсиясини олувчи 133 минг шахсларнинг пенсия миқдори ўртача 29 фоизга ошади. Мазкур чорани амалга оширишга 2022 йилда қўшимча 140 млрд сўм Пенсия жамғармаси ҳисобидан ажратилади.\nШунингдек, доимий парваришга муҳтож бўлган 18 ёшгача ногиронлиги бўлган болаларни парвариш қилувчи она(ота)ларга минимал истеъмол харажатлардан кам бўлмаган миқдорда (500 минг сўм) ногирон бола парвариши учун янги нафақа жорий этилмоқда.\nМазкур нафақа Фармон билан тасдиқланган ўзгалар парваришига муҳтож бўлган 18 ёшгача болаларнинг касалликлари рўйхатидан келиб чиқиб тайинланади. Натижада, дастлабки ҳисоб-китобларга асосан 30 мингдан ошиқ ногиронлиги бўлган болаларни парвариш қилувчи оналар учун давлат бюджетидан 2022 йилда қўшимча 157 млрд сўм ажратилади.\nИслом Каримов Порошенко ҳақида: «У гўёки иккига ажралгандай таассурот қолдирмоқда»\nТуризм ва спорт вазирлиги иккига бўлинди


Қозоғистонда имтиёзли фоиз билан 19 мингга яқин оила уй олишди NUR-SULTAN. Kazinform – Қозоғистонда «7-20-25» ипотека уй-жой дастури бўйича 19 мингга яқин ариза қабул қилинди. Бу ҳақда Қозоғистон Миллий банки маълум қилди, деб хабар беради Kazinform.\nҚозоғистонда 8138 киши коронавирусдан даволаниб чиқди NUR-SULTAN. Kazinform – Қозоғистонда коронавирусдан даволаниб чиққанлар сони 8138 га етди, деб хабар беради Kazinform coronavirus2020.kzга таяниб.\nЯпонияда Қозоғистонни ўрганиш бўйича мутахассислар уюшмаси ташкил этилди TOKIO. Kazinform – Японияда Қозоғистонни ўрганиш бўйича экспертлар уюшмаси ташкил этилди. Бу ҳақда Қозоғистон ТИВ хабар берди.\nЯқин уч куннинг об-ҳаво маълумотлари NUR-SULTAN. Kazinform – Синоптиклар яқин уч куннинг об-ҳаво маълумотларини тақдим этишди, деб хабар беради Kazinform «Қазгидромет» РДК матбуот хизматига таяниб.\nБу йил Нур-Султан шаҳрида 12 та мактаб қурилади NUR-SULTAN. Kazinform – Бугун Нур-Султан шаҳрининг ҳокими Алтай Кўлгинов бир қатор ўқув муассасалари қурилишини кўздан кечирди, деб хабар беради Kazinform шаҳар ҳокимлигига таяниб.\nҚозоғистонда 2,7 миллион одамнинг иш ҳақи ошди NUR-SULTAN. Kazinform – Бугун ҚР Парламенти Мажилисининг ялпи мажлисида депутатлар Ҳукумат ва Ҳисоб қўмитасининг 2019 йилги Қозоғистон республика бюджетининг ижроси тўғрисидаги ҳисоботларини кўриб чиқдилар, деб хабар беради Kazinform Мажилис матбуот хизматига таяниб.\nЭнди Қозоғистонда университет ва коллеж битирувчиларига диплом электрон шаклда берилади NUR-SULTAN. Kazinform – Жорий йилдан бошлаб мамлакатимиз университетлари ва коллежлари битирувчиларга дипломларни электрон шаклда топширадилар. Бу ҳақда ҚР Таълим ва фан вазирининг ўринбосари Рустем Биғари иштирокидаги онлайн-брифингда маълум қилинди, деб хабар беради Kazinform мухбири.\nЕОИИ билан чегарадош давлатлардан товар олиб кириш мониторинги кучайтирилди NUR-SULTAN. Kazinform – Евроосиё иқтисодий иттифоқига аъзо давлатлар билан чегарада товарларни олиб кириш мониторинги кучайтирилди. Бу ҳақда ҚР Молия вазири Ерулан Жамаубаев парламентнинг ялпи мажлисида Қозоғистон Республикаси Ҳукуматининг 2019 йилги республика бюджетининг ижроси тўғрисидаги ҳисоботини кўриб чиқиш чоғида маълум қилди, деб хабар беради Kazinform мухбири.\nҚозоғистон университети дунёдаги энг яхши 200 та олийгоҳ қаторидан жой олди ALMATY. Kazinform - Ал-Форобий номидаги Қозоқ миллий университети дунёнинг 200 та энг яхши университети қаторига кирди, дея хабар беради Kazinform.\nЎзбекистон олимлари коронавирус таъсирини камайтиришга қодир дори яратишди TASHKENT. UzA-Kazinform – Ўзбекистон олимлари SARS CoV-2 вируси таъсирини 78,3% камайтиришга қодир, гриппга қарши «Рутан» препаратини яратдилар, деб хабар беради Kazinform ЎзА агентлигига таяниб.\nҚР Президенти Ирландия Бош вазири билан телефон орқали сўзлашди NUR-SULTAN. Kazinform – ҚР Президенти Қасим-Жомарт Тоқаев Ирландия Бош вазири Лео Варадкар билан телефон орқали суҳбатлашди, деб хабар беради Ақорда.\nЭронда Украина самолёти авариясига гумондор олти киши ҳибсга олинди TEGERAN. IRNA-Kazinform – Эрон Адлия вазирлиги матбуот котиби Голамҳусайн Эсмоилий Украина самолёти ҳалокатига алоқадор дея гумон қилинган олти гумондорнинг қўлга олинганини, уч нафари гаров эвазига озод қилинганини ва қолган уч киши ҳибсда сақланаётганини маълум қилди. Бу ҳақда Kazinform ИРНА агентлигига таяниб хабар беради.\nКоронавирус: Ўтган суткада 245 киши касалланган NUR-SULTAN. Kazinform – Сўнгги бир кун ичида Қозоғистонда 245 киши коронавирус билан касалланганлиги аниқланди, деб хабар беради Kazinform coronavirus2020.kzга таяниб.


Иккинчи ҳадис: (8) илоҳий китобларга иймон келтириш\nBy Шайх Саидаҳмад Нуриддин on 03/30/2016 АЛ-АРБАУН АН НАВАВИЙЯ ҲАДИС\nКитоблардан мақсад Аллоҳ таоло пайғамбарларига нозил қилган китоблардир. Зеро, Аллоҳ таоло ҳар бир пайғамбарга китоб нозил қилди. Бу ҳақда Аллоҳ таоло айтади: “Одамлар бир уммат эдилар. Сўнг (ораларида келишмовчиликлар пайдо бўлгач), Аллоҳ (мўминларга) хушхабар элтгувчи ва (кофирларни жаҳаннам азобидан) қўрқитувчи пайғамбарларни юборди ва уларга қўшиб одамлар орасида чиққан тортишувларга ҳакам бўлсин, деб ҳақ китобларни нозил қилди” [Бақара: 213]. Шунингдек, Аллоҳ таоло Нуҳ ва Иброҳим алайҳимуссаломлар тўғрисида шундай дейди: “Қасамки, Биз Нуҳ ва Иброҳимни пайғамбар қилиб юбордик ҳамда пайғамбарлик ва китобларни (яъни Таврот, Инжил, Забур ва Қуръонни) ҳам икковининг зурриётларига (ато) қилдик” [Ҳадид: 26]. Шуни билиш лозимки, собиқ илоҳий китобларнинг барчаси улар устидан ҳукмрон бўлган Қуръони Карим билан мансух, яъни бекор қилинган. Бу ҳақда Аллоҳ таоло шундай марҳамат қилади: “Сизга эса (эй Муҳаммад), ўзидан олдинги китобларни тасдиқлагувчи ва улар устидан гувоҳ ва ҳукмрон бўлган бу китобни ҳақ билан нозил қилдик” [Моида: 48]. Демак барча илоҳий китоблар Қуръон билан насх қилинган бўлиб, шариатимизда уларга амал қилинмайди.\nИслом шариатига мувофиқ шариатлар;\nИслом шариатига тескари шариатлар;\nИслом шариатига мувофиқ ҳам, тескари ҳам бўлмаган, балки исломда улар ҳақида бирон нарса дейилмаган шариатлар.\nБиринчи тур, яъни ислом шариатига мувофиқ собиқ шариатларга келсак, албатта бундай шариатлар ҳақ эканига уламолар ижмо қилишган. Бундай аҳкомларга эргашишимизга сабаб унинг собиқ илоҳий китобларда келгани учун эмас, балки шариатимизга мувофиқлигидир.\nШунингдек, иккинчи тур шариатлар ислом шариатига тескари бўлгани боис уларга амал қилмасликка уламолар иттифоқ қилганлар. Негаки, бундай аҳкомлар насх – бекор қилингандир. Бу турга Бани Исроил, хусусан яҳудларга туя гўшти ейиш ҳаромлигини мисол қилиш мумкин. Бу ҳукм ислом шариатига зид бўлгани боис унга амал қилинмайди.\nБиринчидан: Аллоҳ таоло пайғамбарларга Ўзи томонидан китоблар нозил қилганига иймон келтирамиз. Бироқ бу ҳозирда аҳли китобларнинг қўлида мавжуд китоблар айнан Аллоҳ нозил қилган китоблар эканини ифода этмайди. Негаки, бу китоблар улар томонидан ўзгартириб юборилган. Балки пайғамбарларга нозил қилинган китобларнинг Аллоҳ томонидан нозил қилинган ҳақ китоблар эканига иймон келтирамиз.\nУчинчидан: “модомики ислом шариатига тескари келмас экан, олдинги умматларнинг шариати бизга ҳам тегишлидир”, деган фикрга кўра, бу китоблардаги аҳкомларга иймон келтирамиз.\nБорди-ю, бир инсон “мен Таврот исмли илоҳий китоб борлигига ишонмайман”, деса кофир бўлади. Зеро, Аллоҳга иймон келтириш Унинг китобларига ҳам иймон келтиришни ўз ичига олади.\nAvvalgi maqolaОта-онага оқ бўлиш ҳақида\nKeyingi maqola Али розияллоҳу анҳу: ташқи кўриниши ва исломни қабул қилиши


ҚУЛФЛАНГАН СПОРТ ЗАЛ, АРМ » Past Darg'om haqiqati\nБош Сахифа » Жамият ва ҳаёт » ҚУЛФЛАНГАН СПОРТ ЗАЛ, АРМ\nМуаллиф: Admin дан 20-07-2017, 08:57, курилди: 49\nСпорт инсонни ўз олдидаги мақсадига эришишда куч топа олишга, қатъиятли бўлишга ўргатади. Жисмонан бақувват, мустаҳкам иродали ва теран фикрли қилиб тарбиялайди. Мамлакатимизда спортга қаратилган эътибор, аҳолини жисмоний тарбияга кенг жалб этиш ўзининг юксак самарасини кўрсатмоқда. Буни юртимиз шон-шавкатини дунёга таратиб, миллатимиз шаънини ҳимоя қилаётган спортчиларимизнинг ютуқларида ҳам кўраяпмиз.\nҲовлидаги ўрик соясида қандайдир кўргазма ясаш билан шуғулланаётган икки киши билан саломлашиб, мақсадимизни айтдик.\n- Мактабда қоровул билан иккимиз, бошқа ҳеч ким йўқ, - деди ўзини хўжалик ишлари бўйича директор ўринбосари деб таништирган Икром Ҳусанов. - Директор иш юзасидан коллежга кетган, ўқитувчилар эса меҳнат таътилида. Спорт залимиз замонавий. Унда талайгина спорт анжомлари ҳам бор.\nИшонч ҳосил қилишимиз учун спорт зал қулфи очилди. Яқин 1-2 ойлар давомида залда ҳеч қандай машғулот ўтилмагани кўриниб турибди. Буни кичкина бир хонада остин-устун бўлиб, чанг босиб ётган спорт анжомларидан ҳам англаб олиш қийин эмасди.\nТаълим даргоҳидаги спортга муносабатдан кўнглимиз тўлмади. Мактаб кутубхонаси билан қизиқиб турганимизда директор Рустам Раҳматуллаев кириб келди.\nУнинг ҳамроҳлигида кутубхона томон йўл олдик. Афсус, нурхона эшигида ҳам қулф осиғлиқ. Хижолатда қолган раҳбар қўл телефонида кутубхоначига телефон қилди.\n- Бугун кутубхоначи шаҳарда экан, келолмаслигини айтди, - деди у телефон жавобидан сўнг.\nҚироатхона деразасидан тахлам-тахлам боғланган дарслик китобларнинг бетартиб ташлаб қўйилганидан таътил бошланганидан буён кутубхонага ҳеч кимнинг "иши тушмаган"ини англаш қийин эмас.\n84-умумтаълим мактабида ҳам худди шундай ҳолатнинг гувоҳи бўлдик. Хўжалик ишлари бўйича директор ўринбосари Мусурмон Сафаров суҳбат чоғида шундай деди:\n- Таътил вақтида зал ёпиқ туради. Спортчи қизиққан болалар мактаб стадионида шуғулланишади.\nУ киши қўли билан имо қилган ўйингоҳ янтоқзорга айланиб улгурганидан спортга "қизиқувчи"лар йўқлигига амин бўлдик.\n- Залда машғулот ўтишини хоҳлашмайдими?\n- Хоҳлашади, аммо киритмаймиз. Чунки, уларнинг кўпчилиги уюшмаган ёшлар…\nМазкур муассасада Умрзоқ Зарипов кутубхоначи экан. Фаррош Анорхол Омонтурдиеванинг қуйидаги гапидан сўнг изоҳга ҳожат қолмади.\n- Бадиий адабиётлар йўқ ҳисоби. Дарсликлар эса ўқув йили бошланганда керак бўлади. Кутубхонамиз таътилда ишламайди, - деди у.\nТаълим даргоҳларининг барчасида шундай ҳолат, деб хулоса чиқаришга шошилмай Чархин ҳудудидаги мактабларга йўл олдик.\n- Илм даргоҳимизда таълим-тарбия олаётган 445 нафар ўқувчилар ичида 200 нафарга яқини мунтазам спорт билан шуғулланади, - дейди 51-умумтаълим мактаби директори Хайрулло Турдиев. - Тўгаракларга ўқувчилардан ташқари маҳалланинг уюшмаган ёшлари ҳам қатнашаяпти. Тўғри-да, улар ҳам ўз фарзандимиз. Бекор юрмай машғулотларда тобланаяптими, бундан хурсанд бўлишимиз керак. Ҳали мактабнинг спорт зали йўқ. Лекин спортсеварлар кўп. Тўгарак раҳбарларимиз барибир имконини топишмоқда. Спорт зал қуриш учун тегишли идораларга бир неча бор мурожаат этганмиз. Натижа чиқишидан умид қилаяпмиз.\n- Таътил дамлари мунтазам фаолият юритаётган спорт тўгаракларида 120 нафар ёшлар спортнинг дзюдо, ўзбек жанг санъати, муатай ва спорт гимнастикаси, бокс турлари бўйича машғулотларда мунтазам иштирок этяпти - дейди мактабда спортнинг дзюдо тури бўйича тўгарак раҳбари Азиз Зуваев. - Меҳнат самарасини шогирдлари камолида кўраяпмиз ҳам. Жорий йил дзюдо бўйича республика мусобақасида биринчи ўринни Фирдавс Раимов ҳамда учинчиликни эгаллаган Ўғилой Набиеваларнинг муваффақиятлари бошқаларни ҳам илҳомлантирмоқда.\nЮқорида икки хил манзара, икки ҳолат. Муассасада осилган қулфни таътил пайти болаларнинг шуғулланишига имконият яратиш учун спорт заллари, кутубхоналарни узлуксиз ишлашини таъминлашга оид вилоят, туман ҳокимининг қарорлари ҳам "очолмагани"га сабаб нима? Мазкур қарорлар кимгадир тааллуқли, айримлар хабарсизми? Таълим муассасаси маъмурияти кўксидан итариб спорт залига киритмаётган уюшмаган ёшлар ҳам шу элнинг фарзанди-ку. Бу билан бўш вақтини қандай ўтказишни билмаётган ёшларни йўлдан адаштириб қўймаяпмизми? Болалар шуғулланаётган тоза-озода спорт жиҳозлар, зал фақат "комиссия"га кўрсатиш учун керакми?


Недвед "Юве" - "Барса" қарама-қаршилиги ҳақида: Дунёнинг энг яхши икки футболчиси учрашади\n1 октябрь, 2020, 23:06\nУшбу ўйинларни интизорлик билан кутамиз.\nБугун бўлиб ўтган Чемпионлар лигаси қуръасидан сўнг, “Ювентус” ва “Барселона” бир гуруҳдан жой олгани маълум бўлди. Бу дегани мухлислар узоқ танаффусдан сўнг, яна Роналду ва Месси қарама-қаршилигини кўради.\nТуринликлар вице-президенти Павел Недвед эса бу борада ўз фикрини билдириб ўтди.\n“Барселона”га қарши ўйин биз учун катта синов бўлади. Ўйин ҳаяжонли бўлади, чунки менинг фикримча, дунёнинг энг яхши икки футболчиси - Роналду ва Месси бир-бирига қарши чиқади. Бундан ташқари, Пьянич ва Артур ҳам учрашади, бу яна бир чақирув”, - деди Недвед.\n“Барса” ва “Юве” ўз юлдузларини алмаштиради


Она сути - Бу нима? - Онлайн Тиббий Энциклопедия MedLife.Uz\nОна сути, кўкрак сути – эмизикли аёлнинг сут безлари ишлаб чиқарадиган суюқлик (секрет). Она сути гўдак учун энг яхши озуқа ҳисобланади, чунки бу даврда у таркиби ва озиқ моддалар нисбатига кўра гўдакнинг овқат ҳазм қилиш ва моддалар алмашинуви хусусиятларига мос келади. Она билан бола ўртасида ҳомиладорликнинг дастлабки кунларидан болабоқ «Она-йўлдош-ҳомила» тарзида ўзаро мустаҳкам алоқа боғланади, бола дунёга келгач эса бу муносабат «Она-кўкрак сути-бола» тариқасида давом этади. Шу узвийлик туфайли бола онадан керакли озиқ ва биологик фаол моддаларни олади, шунингдек, она билан бола ўртасида меҳр ришталари боғланади.\nОна сути ҳақидаги дастлабки маълумотлар Ибн Сино қўлёзмаларида ҳам қайд этилган. У она сутини қуёш нурига қиёс қилган, чунки ер юзидаги барча тирик мавжудот (ўсимликлар дунёси) учун қуёш нури қанчалик зарур бўлса, ўсаётган мурғак учун ҳам она сути шунчалик зарур.\nБола туғилгандан сўнг дастлабки 2-3 кунда онанинг сут бези сарғимтир рангли суюқлик – оғиз сути ажратади. У эндигина дунёга келган мурғакка энг зарур овқат; унда оқсил, туз, шунингдек, ёғ томчилари бўлади. Янги туғилган чақалоқ она кўкрагига қанча эрта туғилса, шунча кўп оғиз сутидан баҳраманд бўлади. Шу боис ҳам онанинг кўзи ёриши билан дастлабки 20-30 дақиқада чақалоқни онасининг кўксига ётқизиб, ҳар икки кўкракдан эмизишга ёрдамлашиш мақсадга мувофиқ. Илк соатдаги бир лаҳзали «баданма-бадан» жисмий яқинлик она билан мурғак ўртасидаги алоқани янада мутаҳкамлайди. Туғруқдан кейинги биринчи ҳафта охиридан ёғларга бой бўлган ўткинчи сут, 2-4 ҳафтадан кейин доимий сифатли сут пайдо бўлади. Етилган она сути таркибида барча зарур озиқ моддалар ва витаминлар бор; улар тўлиқ ҳазм бўлиш ва сингиш хусусиятига эга.\nОна сути енгил ҳазм бўладиган, тўйимли, турли микроблардан холи, пишириш ва иситишни талаб қилмайдиган тайёр озиқ. Унда 100 дан ортиқ керакли моддалар бўлиб, у фақат миқдор жиҳатидан эмас, балки сифат жиҳатидан ҳам боланинг ёшига, соғлигига мос келади. Она сути дги оқсил, ёғ, карбонсувлар таркиби янги туғилган бола организмидаги худди шундай моддалар таркибига яқин туради. Она сутида оқсил, ёғ, карбонсувлар 1:3:6 нисбатда бўлади ва бола эҳтиёжини тўла қоплайди. Сут оқсиллари жуда тўйимли ва чақалоқ ичагида енгил ҳазм бўлади. Ёғлар ҳам эмульсия ҳолида бўлгани учун тўла-тўкис сўрилиб кетади. Она сути таркибидаги карбонсувлар озиқли хусусиятидан ташқари, ичакларда микробларнинг ўсишига тўсқинлик қилади ва шу тариқа овқат ҳазм бўлишини осонлаштиради. Она сутида зарур миқдорда тузлар, айниқса, кальций ва фосфор тузлари бўлади, улар бола скелетининг тўғри шаклланиши ва ривожланиши учун ғоят муҳим. Она сути даги минерал моддалар ва витаминлар Ўсаётган бола эҳтиёжига мос келади ва организмда яхши сигиши билан сигир сутидаги шундай моддалардан фарқ қилади.\nКўкрак сутидаги даги темир моддасининг аҳамияти ниҳоятда катта, унинг ўзлаштирилиши она сутида, одатда, 70 % ни ташкил этса, сигир сутида 30 %, аралашмаларда эса 10 % ни ташкил этади. Соғлом онадан туғилган соғлом болаларда темир захирасининг етишмаган қисми кўкрак сути хисобидан тўлдирилади, лекин бола она сутдай сигир сўта ёки аралашмага ўтказилса, унда камқонлик ривожланиши мумкин.\nОна сутида витаминлар миқдори тез ўзгарувчан бўлишига қарамай бола эҳтиёжини дастлабки ойларида тўлиқ қоплайди. Она сутида «D» витамини унча кўп эмас, шунинг учун эмизикли чақалоқни ўз вақтида тоза ҳавога, қуёш нурига олиб чиқиб турилса, боланинг «D» витаминга бўлган эҳтиёжи тўла-тўкис қондирилади.\nОна сути турли касаллик вируслари ва микроларига қарши моддалар – антителоларга бой бўлади. Болани эмизганда иложи борича кўракда йиғилган ҳамма судни бола бир эмганда тугатишига ҳаракат қилиш лозим, акс ҳолда, бола ўзига керакли суднинг юқори калорияли қисмини ололмайди, гўдакни эмизиб бўлгач, кўкракда қолган судни, ҳатто у кам бўлса-да, охирги томчисигача сотиб олиш лозим, бу сут кўпайишига ёрдам беради. Кўкракда сут кам ёки кўп бўлишига қарамай, уни, албатта, эмизиш зарур, чунки онанинг озгина суди ҳам болани чиниқтиради. Она суди билан катта бўлган болалар ўз тенгқурлари орасида жисмонан ва ақлий жиҳатдан ажралиб туради. Камқонлик, рахит, гипотрофия касалликлари кўпроқ она сутига тўймаган болалар ўртасида учраши бежиз эмас. Она сути таркибида боланинг яхши ўсишига имкон берадиган омиллар етарли, унинг ажойиб хсусиятларидан яна бири боланинг асаб тизими шаклланишига ижобий таъсир кўрсатишидир.\nТадқиқотларнинг кўрсатишича она сути болани рак касалликларидан сақлайди, унинг бу жиҳатини ўрганган олимлар, ракка қарши дори и. ч. да бундан фойдаланиш мумкинлигини айтишмоқда.\nБола она сутидан ажратилса ва сигир суди ёки сутли аралашмалар билан боқилса, у муҳим ҳимоя омилларидан маҳрум бўлади, бу боланинг ичи кетиши, овқат ҳазм қилиш тизимининг бузилиши сингари нохушликларга олиб келади. Кўкрак сути онанинг ўзини ҳам турли касалликлардан сақлайди; мастит, сут безлари раки, гинекологик касалликлар болани кўкраги билан эмизмаган аёлларда 20-25 баробар кўп учрайди. Болани кўкрак суди бериб боққан оналарда камқонлик кам кузатилади.\nКузатувларга кўра, она сутига она организмига тушадиган ҳамма моддалар ўтади, шунга кўра эмизикли аёл ўз овқатига катта эътибор бериши, у тўғри ва тўйимли овқатланиши, етарли миқдорда суюқлик, мева шарбатлари ичиб туриши, соф ҳаводан баҳраманд бўлиши, тиниқиб ухлаши лозим.


Барча Xiaomi смартфонлари учун зўр хушхабар бор! - Terabayt.Uz\nXiaomi смартфонларидан ишлатаётганлар яхши билишади – ўтган йилнинг кузида бирданига реклама чиқиши кўпайиб кетганди. Баннерлар турли иловаларда, созламаларда ва ҳатто хабар тераётганда ҳам чиқиб қола бошлаган.\nБунинг сабаби – Xiaomi компаниясининг ўзи MIUI прошивкасининг сўнгги версияларига реклама қўшган. Корпорация раҳбарларидан бири буни: «Бу – смартфонларимиз арзонлиги эвазига компенсация» қабилида изоҳлаган.\nАфсуски, Xiaomi ўз смартфонларида рекламани буткул йўқ қила олмайди, чунки компания ўз маҳсулотларини деярли ўз таннархига сотгани сабабли, даромадни шу рекламалардан кўради.\nЭнди эса, фойдаланувчиларнинг Weibo ижтимоий тармоғидаги кўп сонли шикоятлари сабабли, бунга ўзгариш киритилмоқда. Xiaomi компаниясининг маҳсулотлар бўйича директори ҳамда MIUI дастурчилар бўлинмасининг раҳбари бунга ваъда берган. Унинг Weibo тармоғида маълум қилишича, MIUI’да реклама «қайта ташкиллаштирилади».\nБу дегани – энди Xiaomi смартфонларида реклама камайтирилади ва у жонга тегиб кутилмаган жойда чиқиб қолавермайди. Бундан ташқари, рекламаларнинг экранда акс этишини фойдаланувчининг ўзи назорат қила оладиган бўлади, дейишмоқда кузатувчилар.\nАммо Xiaomi вакили бу ўзгаришларнинг айнан қачон амалга ошишини маълум қилмаган. Афтидан, шу йил ёзда чиқадиган MIUI 11 версиясида, шунингдек, MIUI 10 талқинининг навбатдаги жамланмаларида бўлар.\nЭслатиб ўтамиз, Xiaomi’нинг энг арзон Redmi Go ҳамда «ёнғоқчақар» Redmi Note 7 смартфонларини, шунингдек, илк тугмачали телефони – Xiaomi Qin 1s моделини ҳам Terashop.uz интернет-дўконимиздан сотиб олиш мумкин. Бундан ташқари, мазкур интернет-дўкондан харид қилсангиз, шу кунларда амалда бўлган «Баҳор кайфияти» акцияси доирасида ютуққа ҳам эга бўлишингиз мумкин!\n#Xiaomi #андроид смартфон #мобиль операцион тизим #прошивка #MIUI 10 #MIUI 11